24.7.2023 EL Επίσημη Εφημερίδα της Ευρωπαϊκής Ένωσης L 185/7 ΚΑΝΟΝΙΣΜΟΣ (ΕΕ) 2023/1525 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ της 20ής Ιουλίου 2023 σχετικά με τη στήριξη της παραγωγής πυρομαχικών (ASAP) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114 και το άρθρο 173 παράγραφος 3, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής , Αποφασίζοντας σύμφωνα με τη συνήθη νομοθετική διαδικασία , Εκτιμώντας τα ακόλουθα: Ο επιθετικός πόλεμος της Ρωσίας κατά της Ουκρανίας έθεσε σε δοκιμασία την ευρωπαϊκή αμυντική βιομηχανία και την αγορά αμυντικού εξοπλισμού και αποκάλυψε ορισμένα ελαττώματα, τα οποία υπονομεύουν την ικανότητα κάλυψης, με τον απαιτούμενο ασφαλή και έγκαιρο τρόπο, των επειγουσών αναγκών των κρατών μελών σε αμυντικά προϊόντα και συστήματα, όπως πυρομαχικά και πυραύλους, λαμβανομένου υπόψη του υψηλού ποσοστού ανάλωσης των εν λόγω προϊόντων και συστημάτων σε συγκρούσεις μεγάλης κλίμακας. Από τις 24 Φεβρουαρίου 2022, η Ένωση και τα κράτη μέλη της εντείνουν σταθερά τις προσπάθειές τους για να συμβάλουν στην κάλυψη των πιεστικών αμυντικών αναγκών της Ουκρανίας. Επιπλέον, στο εν λόγω πλαίσιο, αντιμέτωποι με την αυξανόμενη αστάθεια, τον στρατηγικό ανταγωνισμό και τις απειλές κατά της ασφάλειας, οι αρχηγοί κρατών και κυβερνήσεων της Ένωσης, κατά τη σύνοδο των Βερσαλλιών στις 11 Μαρτίου 2022, αποφάσισαν να αναλάβουν μεγαλύτερη ευθύνη για την ασφάλεια της ίδιας της Ένωσης και να λάβουν περαιτέρω αποφασιστικά μέτρα για την οικοδόμηση της ευρωπαϊκής κυριαρχίας. Δεσμεύτηκαν να "ενισχύσουν τις ευρωπαϊκές αμυντικές δυνατότητες" και συμφώνησαν να αυξήσουν τις αμυντικές δαπάνες, να εντείνουν τη συνεργασία μέσω κοινών έργων και κοινών προμηθειών αμυντικών δυνατοτήτων, να καλύψουν τις ελλείψεις, να τονώσουν την καινοτομία, καθώς και να ενισχύσουν και να αναπτύξουν την αμυντική βιομηχανία της Ένωσης. Στις 21 Μαρτίου 2022, η "στρατηγική πυξίδα για ισχυρότερη ασφάλεια και άμυνα της Ένωσης κατά την επόμενη δεκαετία" (η "στρατηγική πυξίδα") εγκρίθηκε από το Συμβούλιο και στη συνέχεια έλαβε την έγκριση του Ευρωπαϊκού Συμβουλίου, στις 24 Μαρτίου 2022. Η στρατηγική πυξίδα τονίζει την ανάγκη να αυξηθούν οι αμυντικές δαπάνες και να πραγματοποιηθούν περισσότερες επενδύσεις στις δυνατότητες, τόσο σε επίπεδο Ένωσης όσο και σε εθνικό επίπεδο. Στις 18 Μαΐου 2022, η Επιτροπή και ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας παρουσίασαν κοινή ανακοίνωση σχετικά με την ανάλυση των επενδυτικών κενών στον τομέα της άμυνας και μελλοντική πορεία, τονίζοντας την ύπαρξη, εντός της Ένωσης, κενών στους τομείς της άμυνας, της οικονομίας, της βιομηχανίας και των δυνατοτήτων. Στις 19 Ιουλίου 2022 η Επιτροπή παρουσίασε πρόταση κανονισμού του Ευρωπαϊκού Κοινοβουλίου και του Συμβουλίου για την ενίσχυση της ευρωπαϊκής αμυντικής βιομηχανίας μέσω κοινών προμηθειών (EDIRPA), με στόχο τη στήριξη της συνεργασίας μεταξύ των κρατών μελών κατά το στάδιο της προμήθειας για την κάλυψη των πλέον επειγόντων και κρίσιμων κενών με συνεργατικό τρόπο, ιδίως των κενών που δημιουργούνται από την απόκριση στον επιθετικό πόλεμο της Ρωσίας κατά της Ουκρανίας. Η EDIRPA θα συμβάλει στην ενίσχυση των κοινών αμυντικών προμηθειών και, μέσω της σχετικής ενωσιακής χρηματοδότησης, στην ενίσχυση των αμυντικών βιομηχανικών ικανοτήτων της Ένωσης και στην προσαρμογή της αμυντικής της βιομηχανίας στις διαρθρωτικές αλλαγές της αγοράς που προκύπτουν από την αυξημένη ζήτηση λόγω νέων προκλήσεων, όπως η επανεμφάνιση συγκρούσεων μεγάλης κλίμακας. Υπό το πρίσμα της κατάστασης στην Ουκρανία και των πιεστικών αμυντικών αναγκών της, ιδίως για πυρομαχικά, το Συμβούλιο στις 20 Μαρτίου 2023, συμφώνησε σε μία τρισχιδή προσέγγιση, με στόχο την παροχή ενός εκατομμυρίου βλημάτων πυροβολικού για την Ουκρανία, σε μια κοινή προσπάθεια εντός των επόμενων 12 μηνών. Συμφώνησε να παραδώσει επειγόντως πυρομαχικά εδάφους-εδάφους και πυροβολικού στην Ουκρανία και, εφόσον ζητηθεί, πυραύλους από υφιστάμενα αποθέματα ή μέσω της εκ νέου ιεράρχησης υφιστάμενων παραγγελιών. Κάλεσε επίσης τα κράτη μέλη να προμηθευτούν από κοινού πυρομαχικά και, εφόσον ζητηθεί, πυραύλους από την ευρωπαϊκή αμυντική βιομηχανία (και τη Νορβηγία) στο πλαίσιο υφιστάμενου έργου του Ευρωπαϊκού Οργανισμού Άμυνας (ΕΟΑ) ή μέσω συμπληρωματικών σχεδίων αγοράς υπό την καθοδήγηση των κρατών μελών, προκειμένου να αναπληρώσουν τα αποθέματά τους, επιτρέποντας παράλληλα τη συνέχιση της στήριξης προς την Ουκρανία. Για τη στήριξη των εν λόγω προσπαθειών, το Συμβούλιο συμφώνησε να κινητοποιήσει κατάλληλη χρηματοδότηση, μεταξύ άλλων μέσω του Ευρωπαϊκού Μηχανισμού για την Ειρήνη (ΕΜΕ). Το Συμβούλιο ανέθεσε επίσης στην Επιτροπή να υποβάλει συγκεκριμένες προτάσεις για την επείγουσα στήριξη της εντατικοποίησης των παραγωγικών ικανοτήτων της ευρωπαϊκής αμυντικής βιομηχανίας, την εξασφάλιση των αλυσίδων εφοδιασμού, τη διευκόλυνση αποτελεσματικών διαδικασιών προμήθειας, την αντιμετώπιση των ελλείψεων σε παραγωγικές ικανότητες και την προώθηση των επενδύσεων, συμπεριλαμβανομένης, κατά περίπτωση, μέσω της κινητοποίησης του προϋπολογισμού της Ένωσης. Μια τέτοια προώθηση επενδύσεων είναι απαραίτητη, προκειμένου να διασφαλιστεί ότι οι ανάγκες ασφάλειας της Ένωσης καλύπτονται επαρκώς ανά πάσα στιγμή και ότι η αμυντική βιομηχανία και η εσωτερική αγορά της Ένωσης ανταποκρίνονται στις τρέχουσες προκλήσεις. Οι τρείς αλληλένδετοι άξονες θα πρέπει να επιδιωχθούν παράλληλα και με συντονισμένο τρόπο. Για να διασφαλιστεί η κατάλληλη υλοποίηση των τριών αξόνων θα διοργανωθούν επίσης τακτικές συνεδριάσεις σε επίπεδο διευθυντών εθνικών εξοπλισμών με την ειδική ομάδα για τις κοινές προμήθειες στον τομέα της άμυνας (αποτελούμενες από αντιπροσώπους της Επιτροπής, της Ευρωπαϊκής Υπηρεσίας Εξωτερικής Δράσης (ΕΥΕΔ), και του ΕΟΑ), προκειμένου να αξιολογούνται οι ανάγκες και οι βιομηχανικές δυνατότητες, καθώς και για να διασφαλίζεται ο αναγκαίος στενός συντονισμός. Στις 13 Απριλίου 2023, το Συμβούλιο ενέκρινε μέτρο συνδρομής στο πλαίσιο του ΕΜΕ ύψους 1 δισεκατομμυρίου EUR για τη στήριξη των ενόπλων δυνάμεων της Ουκρανίας, το οποίο επιτρέπει την επιστροφή του κόστους στα κράτη μέλη για πυρομαχικά εδάφους-εδάφους και πυροβολικού και, κατά περίπτωση, για πυραύλους που χορηγήθηκαν στην Ουκρανία από υφιστάμενα αποθέματα ή μέσω εκ νέου ιεράρχησης υφιστάμενων παραγγελιών, κατά την περίοδο από 9 Φεβρουαρίου έως 31 Μαΐου 2023. Όσον αφορά τις κοινές προμήθειες, μέχρι στιγμής 24 κράτη μέλη μαζί με τη Νορβηγία έχουν υπογράψει τη συμφωνία για το έργο του ΕΟΑ για τη συνεργατική προμήθεια πυρομαχικών. Οι κοινές προσπάθειες που θα επιτρέψουν στα κράτη μέλη να αναπληρώσουν τα εξαντλημένα αποθέματα και να στηρίξουν την Ουκρανία μπορούν να είναι αποτελεσματικές μόνον εάν το σκέλος της προσφοράς στην Ένωση έχει τη δυνατότητα να παραδώσει εγκαίρως τα απαιτούμενα αμυντικά προϊόντα. Ωστόσο, με την ταχεία μείωση των αποθεμάτων, την παραγωγή εντός της Ένωσης σχεδόν στο μέγιστο επίπεδο ικανότητας, από τα κράτη μέλη ή τις παραγγελίες τρίτων χωρών, και με τις ραγδαία αυξανόμενες τιμές, είναι απαραίτητα πρόσθετα μέτρα ενωσιακής βιομηχανικής πολιτικής για να εξασφαλιστεί η ταχεία εντατικοποίηση των παραγωγικών ικανοτήτων. Όπως τονίστηκε από το έργο της ειδικής ομάδας για τις κοινές προμήθειες στον τομέα της άμυνας σχετικά με τον συντονισμό των πολύ βραχυπρόθεσμων αναγκών σε αμυντικές προμήθειες και τη συνεργασία με τα κράτη μέλη και τους κατασκευαστές της Ένωσης στον τομέα της άμυνας, με στόχο τη στήριξη των κοινών προμηθειών για την αναπλήρωση των αποθεμάτων, ιδίως υπό το πρίσμα της στήριξης που παρέχεται στην Ουκρανία, ο ενωσιακός κλάδος παραγωγής διαθέτει παραγωγικές ικανότητες στον τομέα των πυρομαχικών εδάφους-εδάφους και πυροβολικού, αλλά και πυραύλων ("σχετικά αμυντικά προϊόντα"). Ωστόσο, οι παραγωγικές ικανότητες στον τομέα της αμυντικής βιομηχανίας της Ένωσης είναι προσαρμοσμένες σε περιόδους κατά τις οποίες οι προκλήσεις διέφεραν από τις προκλήσεις που αντιμετωπίζει επί του παρόντος η Ένωση. Οι ροές εφοδιασμού προσαρμόστηκαν με βάση μια πιο συγκρατημένη ζήτηση, με περιορισμένα αποθέματα και διαφοροποιημένους προμηθευτές παγκοσμίως, για να μειωθεί το κόστος, εκθέτοντας τον τομέα της αμυντικής βιομηχανίας της Ένωσης σε εξαρτήσεις. Κατά συνέπεια, στο πλαίσιο αυτό, η τρέχουσα παραγωγική ικανότητα και οι υφιστάμενες αλυσίδες εφοδιασμού και αξίας δεν επιτρέπουν την ασφαλή και έγκαιρη παράδοση αμυντικών προϊόντων που είναι απαραίτητα για την κάλυψη των αναγκών ασφάλειας των κρατών μελών και τη συνέχιση της στήριξης των ουκρανικών αναγκών, προκαλώντας εντάσεις στην αγορά για τα σχετικά αμυντικά προϊόντα, και κίνδυνο δημιουργίας φαινομένων παραγκωνισμού. Επομένως, είναι αναγκαία πρόσθετη παρέμβαση σε επίπεδο Ένωσης. Σύμφωνα με το άρθρο 173 παράγραφος 3 της Συνθήκης για τη λειτουργία της Ευρωπαϊκής Ένωσης (ΣΛΕΕ), η Ένωση συμβάλλει στην επίτευξη του στόχου της επιτάχυνσης της προσαρμογής της βιομηχανίας στις διαρθρωτικές αλλαγές. Επομένως, κρίνεται σκόπιμο να υποστηριχθεί η βιομηχανία της Ένωσης ώστε να αυξήσει τον όγκο παραγωγής της, να μειώσει τον χρόνο παράδοσης και να αντιμετωπίσει πιθανά σημεία συμφόρησης ή παράγοντες που θα μπορούσαν να καθυστερήσουν ή να εμποδίσουν την έγκαιρη διαθεσιμότητα και προμήθεια σχετικών αμυντικών προϊόντων. Τα μέτρα που λαμβάνονται σε επίπεδο Ένωσης θα πρέπει να αποσκοπούν στην ενίσχυση της ανταγωνιστικότητας και της ανθεκτικότητας της ευρωπαϊκής βιομηχανικής και τεχνολογικής βάσης στον τομέα της άμυνας (ΕΒΤΒΑ) στο πεδίο των πυρομαχικών και των πυραύλων, ώστε να καταστεί δυνατή η επείγουσα προσαρμογή της στις διαρθρωτικές αλλαγές. Για τον σκοπό αυτό, θα πρέπει να θεσπιστεί ένα μέσο για τη χρηματοδοτική στήριξη της ενίσχυσης της βιομηχανίας σε όλες τις αλυσίδες εφοδιασμού και αξίας που σχετίζονται με την παραγωγή σχετικών αμυντικών προϊόντων στην Ένωση (το "μέσο"). Η συγκεκριμένη διάρθρωση, οι προϋποθέσεις επιλεξιμότητας και τα κριτήρια που καθορίζονται στον παρόντα κανονισμό αφορούν ειδικά το εν λόγω βραχυπρόθεσμο μέσο και καθορίζονται από τις ειδικές περιστάσεις και την τρέχουσα κατάσταση έκτακτης ανάγκης. Το μέσο θα συνάδει με υφιστάμενες συνεργατικές πρωτοβουλίες της Ένωσης στον τομέα της άμυνας, όπως το Ευρωπαϊκό Ταμείο Άμυνας, η προτεινόμενη EDIPRA, καθώς και ο ΕΜΕ, και θα δημιουργεί συνέργειες με άλλα προγράμματα της Ένωσης. Το μέσο συνάδει πλήρως με τη φιλοδοξία της στρατηγικής πυξίδας. Στο παρόν μέσο θα πρέπει να εφαρμόζεται ο κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου ("δημοσιονομικός κανονισμός"), εκτός εάν ορίζεται διαφορετικά. Σύμφωνα με το άρθρο 193 παράγραφος 2 του δημοσιονομικού κανονισμού, η επιχορήγηση δράσεων που έχουν ήδη αρχίσει χορηγείται μόνον στις περιπτώσεις που ο αιτών μπορεί να αποδείξει την ανάγκη έναρξης της ενέργειας πριν από την υπογραφή της συμφωνίας επιχορήγησης. Ωστόσο, οι δαπάνες που πραγματοποιήθηκαν πριν από την ημερομηνία υποβολής της αίτησης επιχορήγησης δεν είναι επιλέξιμες, με εξαίρεση δεόντως αιτιολογημένες εξαιρετικές περιπτώσεις. Προκειμένου να υπάρξει απόκριση στην έκκληση του Συμβουλίου της 20ής Μαρτίου 2023 για επιτάχυνση της παράδοσης των σχετικών αμυντικών προϊόντων, στην απόφαση χρηματοδότησης θα πρέπει να είναι δυνατόν να προβλέπονται χρηματοδοτικές συνεισφορές σχετικά με δράσεις που καλύπτουν την περίοδο από την εν λόγω ημερομηνία. Ο παρών κανονισμός καθορίζει χρηματοδοτικό κονδύλιο για όλη τη διάρκεια του μέσου, το οποίο θα αποτελεί το ποσό προνομιακής αναφοράς, κατά την έννοια του σημείου 18 της διοργανικής συμφωνίας, της 16ης Δεκεμβρίου 2020, μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση, καθώς και τους νέους ιδίους πόρους, συμπεριλαμβανομένου ενός οδικού χάρτη για την εισαγωγή νέων ιδίων πόρων , για το Ευρωπαϊκό Κοινοβούλιο και το Συμβούλιο κατά την ετήσια διαδικασία του προϋπολογισμού. Οι δυνατότητες που προβλέπονται στο άρθρο 73 παράγραφος 4 του κανονισμού (ΕΕ) 2021/1060 του Ευρωπαϊκού Κοινοβουλίου και του Συμβουλίου μπορούν να εφαρμόζονται υπό την προϋπόθεση ότι το έργο συμμορφώνεται με τους κανόνες που ορίζονται στον εν λόγω κανονισμό και με το πεδίο εφαρμογής του Ευρωπαϊκού Ταμείου Περιφερειακής Ανάπτυξης και του Ευρωπαϊκού Κοινωνικού Ταμείου+, όπως ορίζεται στους κανονισμούς (ΕΕ) 2021/1058 και (ΕΕ) 2021/1057 του Ευρωπαϊκού Κοινοβουλίου και του Συμβουλίου αντίστοιχα. Σύμφωνα με το άρθρο 24 του κανονισμού (ΕΕ) 2021/1060, η Επιτροπή θα πρέπει να αξιολογήσει τα τροποποιημένα προγράμματα που υποβάλλονται από το κράτος μέλος και να υποβάλει παρατηρήσεις εντός διμήνου από την υποβολή του τροποποιημένου προγράμματος. Δεδομένου του επείγοντος χαρακτήρα της κατάστασης, η Επιτροπή θα πρέπει να προσπαθήσει να ολοκληρώσει την αξιολόγηση των τροποποιημένων εθνικών προγραμμάτων χωρίς αδικαιολόγητη καθυστέρηση. Όταν προτείνουν τροποποιημένα ή νέα σχέδια ανάκαμψης και ανθεκτικότητας, σύμφωνα με το άρθρο 21 του κανονισμού (ΕΕ) 2021/241 του Ευρωπαϊκού Κοινοβουλίου και του Συμβουλίου , τα κράτη μέλη θα πρέπει να είναι σε θέση να προτείνουν μέτρα που συμβάλλουν επίσης στην επίτευξη των στόχων του μέσου, σύμφωνα με τους σκοπούς και τις απαιτήσεις που ορίζονται με την απόφαση (ΕΕ, Ευρατόμ) 2020/2053 , τον κανονισμό (ΕΕ) 2020/2094 του Συμβουλίου και τον κανονισμό (ΕΕ) 2021/241. Για τον σκοπό αυτό, τα κράτη μέλη θα πρέπει να εξετάζουν ιδίως τα μέτρα που συνδέονται με προτάσεις που υποβάλλονται στο πλαίσιο πρόσκλησης υποβολής προτάσεων στο πλαίσιο του μέσου, στις οποίες απονεμήθηκε "Σφραγίδα Αριστείας" σύμφωνα με το μέσοη. Σύμφωνα με τον δημοσιονομικό κανονισμό, τον κανονισμό (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου , και τους κανονισμούς (ΕΚ, Ευρατόμ) αριθ. 2988/95 , (Ευρατόμ, ΕΚ) αριθ. 2185/96 και (ΕΕ) 2017/1939 του Συμβουλίου, τα οικονομικά συμφέροντα της Ένωσης πρέπει να προστατεύονται με αναλογικά μέτρα, συμπεριλαμβανομένων μέτρων που αφορούν την πρόληψη, τον εντοπισμό, τη διόρθωση και τη διερεύνηση παρατυπιών, συμπεριλαμβανομένης της απάτης, την ανάκτηση απολεσθέντων, αχρεωστήτως καταβληθέντων ή μη ορθώς χρησιμοποιηθέντων κονδυλίων και, όπου αρμόζει, την επιβολή διοικητικών κυρώσεων. Ειδικότερα, σύμφωνα με τους κανονισμούς (Ευρατόμ, ΕΚ) αριθ. 2185/96 και (ΕΕ, Ευρατόμ) αριθ. 883/2013, η Ευρωπαϊκή Υπηρεσία καταπολέμησης της απάτης (OLAF) έχει την εξουσία να διενεργεί διοικητικές έρευνες, συμπεριλαμβανομένων επιτόπιων ελέγχων και επιθεωρήσεων, με σκοπό να διαπιστωθεί εάν υπήρξε απάτη, διαφθορά ή κάθε άλλη παράνομη δραστηριότητα εις βάρος των οικονομικών συμφερόντων της Ένωσης. Η Ευρωπαϊκή Εισαγγελία έχει την εξουσία, σύμφωνα με τον κανονισμό (ΕΕ) 2017/1939, να διενεργεί έρευνες και να διώκει αξιόποινες πράξεις εις βάρος των οικονομικών συμφερόντων της Ένωσης, όπως προβλέπεται στην οδηγία (ΕΕ) 2017/1371 του Ευρωπαϊκού Κοινοβουλίου και του Συμβουλίου . Σύμφωνα με τον δημοσιονομικό κανονισμό, κάθε πρόσωπο ή οντότητα που είναι αποδέκτης κονδυλίων της Ένωσης οφείλει να συνεργάζεταιπλήρως για την προστασία των οικονομικών συμφερόντων της Ένωσης, να παρέχει τα αναγκαία δικαιώματα και πρόσβαση στην Επιτροπή, στην OLAF, στο Ευρωπαϊκό Ελεγκτικό Συνέδριο και, σε σχέση με τα κράτη μέλη που συμμετέχουν στην ενισχυμένη συνεργασία δυνάμει του κανονισμού (ΕΕ) 2017/1939, στην Ευρωπαϊκή Εισαγγελία και να μεριμνά ώστε τυχόν τρίτοι που συμμετέχουν στην εκτέλεση κονδυλίων της Ένωσης να εκχωρούν ισοδύναμα δικαιώματα. Μέλη της Ευρωπαϊκής Ζώνης Ελεύθερων Συναλλαγών που είναι μέλη του Ευρωπαϊκού Οικονομικού Χώρου (ΕΟΧ) θα πρέπει να μπορούν να συμμετέχουν στο μέσο ως συνδεδεμένες χώρες, στο πλαίσιο της συνεργασίας που θεσπίστηκε δυνάμει της Συμφωνίας για τον Ευρωπαϊκό Οικονομικό Χώρο , η οποία προβλέπει την υλοποίηση της συμμετοχής τους σε προγράμματα της Ένωσης βάσει απόφασης που λαμβάνεται δυνάμει της συμφωνίας αυτής. Ο παρών κανονισμός θα πρέπει να υποχρεώνει τις εν λόγω τρίτες χώρες να παρέχουν στον αρμόδιο διατάκτη, στην OLAF και στο Ελεγκτικό Συνέδριο τα αναγκαία δικαιώματα και πρόσβαση, ώστε να ασκούν πλήρως τις αντίστοιχες αρμοδιότητές τους. Δεδομένων των ιδιαιτεροτήτων της αμυντικής βιομηχανίας, στην οποία η ζήτηση προέρχεται σχεδόν αποκλειστικά από τα κράτη μέλη και τις συνδεδεμένες χώρες, που ελέγχουν επίσης όλες τις προμήθειες προϊόντων και τεχνολογιών συνδεόμενων με τον τομέα της άμυνας, συμπεριλαμβανομένων των εξαγωγών, η λειτουργία της αμυντικής βιομηχανίας δεν ακολουθεί τους συμβατικούς κανόνες και τα επιχειρηματικά μοντέλα που διέπουν τις πιο παραδοσιακές αγορές. Επομένως, η βιομηχανία δεν προβαίνει σε σημαντικές αυτοχρηματοδοτούμενες βιομηχανικές επενδύσεις, παρά μόνο όταν πρόκειται για συνέπεια αμετάκλητων παραγγελιών. Καθώς οι αμετάκλητες παραγγελίες από τα κράτη μέλη αποτελούν προϋπόθεση για κάθε επένδυση, η Επιτροπή μπορεί να παρέμβει ελαχιστοποιώντας τους κινδύνους των βιομηχανικών επενδύσεων μέσω επιχορηγήσεων και δανείων που θα επιτρέπουν την ταχύτερη προσαρμογή στις συνεχιζόμενες διαρθρωτικές αλλαγές της αγοράς. Στο τρέχον πλαίσιο έκτακτης ανάγκης, η στήριξη της Ένωσης θα πρέπει να καλύπτει έως και το 50 % των άμεσων επιλέξιμων δαπανών, ώστε να μπορούν οι δικαιούχοι να υλοποιούν δράσεις το συντομότερο δυνατόν, να ελαχιστοποιούν τον κίνδυνο των επενδύσεών τους και, ως εκ τούτου, να επιταχύνουν τη διαθεσιμότητα των σχετικών αμυντικών προϊόντων. Το μέσο θα πρέπει να παρέχει χρηματοδοτική στήριξη, σύμφωνα με όσα προβλέπονται στον δημοσιονομικό κανονισμό, σε δράσεις που συμβάλλουν στην έγκαιρη διαθεσιμότητα και προμήθεια σχετικών αμυντικών προϊόντων, όπως είναι οι δραστηριότητες συντονισμού και δικτύωσης για τη βιομηχανία, η πρόσβαση σε χρηματοδότηση για τις επιχειρήσεις που συμμετέχουν στην κατασκευή σχετικών αμυντικών προϊόντων, η δέσμευση ικανοτήτων, οι βιομηχανικές διαδικασίες αποκατάστασης προϊόντων που έχουν λήξει, η επέκταση, η βελτιστοποίηση, ο εκσυγχρονισμός, η αναβάθμιση ή η αναπροσαρμογή της χρήσης των υφιστάμενων, ή η δημιουργία νέων παραγωγικών ικανοτήτων στον εν λόγω τομέα, καθώς και η κατάρτιση του προσωπικού. Δεδομένου ότι το μέσο αποσκοπεί στην ενίσχυση της ανταγωνιστικότητας και της αποδοτικότητας της αμυντικής βιομηχανίας της Ένωσης, επιλέξιμες για στήριξη θα πρέπει να είναι μόνο οντότητες, είτε δημόσιες είτε ιδιωτικές, οι οποίες είναι εγκατεστημένες και έχουν τις δομές της εκτελεστικής τους διαχείρισής στην Ένωση ή σε συνδεδεμένες χώρες. Οι εν λόγω οντότητες δεν θα πρέπει είτε να υπόκεινται σε έλεγχο από μη συνδεδεμένη τρίτη χώρα ή από οντότητα μη συνδεδεμένης τρίτης χώρας είτε, εναλλακτικά, θα πρέπει να έχουν υποβληθεί σε έλεγχο κατά την έννοια του κανονισμού (ΕΕ) 2019/452 του Ευρωπαϊκού Κοινοβουλίου και του Συμβουλίου και, όπου απαιτείται, σε μέτρα μετριασμού, λαμβανομένων υπόψη των στόχων που αναφέρονται στο άρθρο 4 του παρόντος κανονισμού. Οντότητες εγκατεστημένες σε μη συνδεδεμένη τρίτη χώρα ή οντότητες εγκατεστημένες στην Ένωση ή σε συνδεδεμένη χώρα, οι οποίες όμως έχουν τις δομές της εκτελεστικής τους διαχείρισής σε μη συνδεδεμένη τρίτη χώρα, δεν θα πρέπει να είναι επιλέξιμες ως αποδέκτες που συμμετέχουν σε δράση. Οντότητες που είναι εγκατεστημένες στην Ένωση ή σε συνδεδεμένη χώρα και τελούν υπό τον έλεγχο μη συνδεδεμένης τρίτης χώρας ή οντότητας μη συνδεδεμένης τρίτης χώρας και δεν έχουν αποτελέσει αντικείμενο ελέγχου κατά την έννοια του κανονισμού (ΕΕ) 2019/452 ούτε έχουν υπαχθεί, εφόσον απαιτείται, σε μέτρα μετριασμού θα πρέπει να είναι επιλέξιμες ως αποδέκτες, μόνο εάν πληρούνται αυστηρές προϋποθέσεις ως προς τα συμφέροντα ασφάλειας και άμυνας της Ένωσης και των κρατών μελών της, όπως αυτά καθορίζονται στο πλαίσιο της κοινής εξωτερικής πολιτικής και πολιτικής ασφαλείας δυνάμει του τίτλου V της Συνθήκης για την Ευρωπαϊκή Ένωση (ΣΕΕ), καθώς επίσης και ως προς την ενίσχυση της ΕΒΤΒΑ. Η συμμετοχή τέτοιων οντοτήτων δεν θα πρέπει να αντιβαίνει στους στόχους του μέσου. Σε αυτό το πλαίσιο ο έλεγχος θα πρέπει να νοείται ως δυνατότητα άσκησης αποφασιστικής επιρροής σε μία οντότητα, άμεσα ή έμμεσα, μέσω μίας ή περισσότερων ενδιάμεσων οντοτήτων. Οι αιτούντες θα πρέπει να παρέχουν όλες τις συναφείς πληροφορίες σχετικά με τις υποδομές, τις εγκαταστάσεις, τα περιουσιακά στοιχεία και τους πόρους που θα χρησιμοποιηθούν στη δράση. Θα πρέπει επίσης να λαμβάνονται υπόψη οι ανησυχίες των κρατών μελών όσον αφορά την ασφάλεια του εφοδιασμού. Λόγω του επείγοντος χαρακτήρα της κατάστασης που απορρέει από την υφιστάμενη κρίση εφοδιασμού σε πυρομαχικά, το μέσο θα πρέπει να λαμβάνει υπόψη τις υφιστάμενες αλυσίδες εφοδιασμού. Οι υποδομές, οι εγκαταστάσεις, τα περιουσιακά στοιχεία και οι πόροι των αποδεκτών που συμμετέχουν σε δράση υποστηριζόμενη στο πλαίσιο του μέσου θα πρέπει να βρίσκονται στο έδαφος κράτους μέλους ή συνδεδεμένης χώρας καθ’ όλη τη διάρκεια της δράσης. Το μέσο δεν θα πρέπει να υποστηρίζει οικονομικά την εντατικοποίηση των παραγωγικών ικανοτήτων για σχετικά αμυντικά προϊόντα τα οποία υπόκεινται σε περιορισμό από μη συνδεδεμένη τρίτη χώρα ή οντότητα μη συνδεδεμένης τρίτης χώρας που περιορίζει την ικανότητα των κρατών μελών να χρησιμοποιούν τα εν λόγω σχετικά αμυντικά προϊόντα. Ο αποδέκτης θα πρέπει να έχει ως στόχο να διασφαλίσει ότι η δράση που χρηματοδοτείται από το μέσο θα επιτρέπει την επίτευξη αποτελεσμάτων στην Ουκρανία. Σύμφωνα με το άρθρο 85 της απόφασης (ΕΕ) 2021/1764 του Συμβουλίου, τα φυσικά πρόσωπα και τα όργανα και οι οργανισμοί που είναι εγκατεστημένα στις υπερπόντιες χώρες και εδάφη (ΥΧΕ) είναι επιλέξιμα για χρηματοδότηση με την επιφύλαξη των κανόνων και των στόχων του μέσου και των ενδεχόμενων συμφωνιών που ισχύουν στο κράτος μέλος με το οποίο είναι συνδεδεμένη η σχετική ΥΧΕ. Κατά την αξιολόγηση των προτάσεων που έχουν υποβληθεί από τους αιτούντες, η Επιτροπή θα πρέπει να δίνει ιδιαίτερη προσοχή στη συμβολή τους στην επίτευξη των στόχων του μέσου. Οι προτάσεις θα πρέπει να αξιολογούνται ιδίως με βάση τη συμβολή τους στην αύξηση, την εντατικοποίηση, τη δέσμευση ή τον εκσυγχρονισμό των ικανοτήτων παραγωγής, καθώς και στην επανειδίκευση και την αναβάθμιση των δεξιοτήτων του σχετικού εργατικού δυναμικού. Θα πρέπει επίσης να αξιολογούνται με βάση τη συμβολή τους στη μείωση του χρόνου παράδοσης των σχετικών αμυντικών προϊόντων, μεταξύ άλλων μέσω μηχανισμών εκ νέου ιεράρχησης των παραγγελιών, στον εντοπισμό και την εξάλειψη των σημείων συμφόρησης κατά μήκος των αλυσίδων εφοδιασμού τους, καθώς και στην ανάπτυξη της ανθεκτικότητας των εν λόγω αλυσίδων εφοδιασμού μέσω της ανάπτυξης και της θέσης σε λειτουργία της διασυνοριακής συνεργασίας των επιχειρήσεων, ιδιαίτερα, και σε σημαντικό βαθμό, των μικρών και μεσαίων επιχειρήσεων (ΜΜΕ) και των επιχειρήσεων μεσαίας κεφαλαιοποίησης που δραστηριοποιούνται στις οικείες αλυσίδες εφοδιασμού. Κατά τον σχεδιασμό, τη χορήγηση και την υλοποίηση της χρηματοδοτικής στήριξης της Ένωσης, η Επιτροπή θα πρέπει να δίνει ιδιαίτερη προσοχή ώστε να διασφαλίζεται ότι η στήριξη αυτή δεν αλλοιώνει τους όρους του ανταγωνισμού στην εσωτερική αγορά. Επιπλέον, η κρίση λόγω του επιθετικού πολέμου της Ρωσίας κατά της Ουκρανίας όχι μόνο κατέδειξε ελλείψεις στον τομέα της αμυντικής βιομηχανίας της Ένωσης, αλλά έχει δημιουργήσει επίσης προκλήσεις για τη λειτουργία της εσωτερικής αγοράς για αμυντικά προϊόντα. Πράγματι, το τρέχον γεωπολιτικό πλαίσιο συνεπάγεται σημαντική αύξηση της ζήτησης, η οποία επηρεάζει τη λειτουργία της εσωτερικής αγοράς παραγωγής και πώλησης σχετικών αμυντικών προϊόντων και των κατασκευαστικών στοιχείων τους στην Ένωση. Ενώ ορισμένα κράτη μέλη έχουν λάβει ή είναι πιθανόν να λάβουν μέτρα για τη διατήρηση των ιδίων αποθεμάτων στο πλαίσιο της εθνικής ασφάλειας, κάποια άλλα αντιμετωπίζουν δυσκολίες όσον αφορά την πρόσβαση στα αγαθά που απαιτούνται για την κατασκευή ή την απόκτηση σχετικών αμυντικών προϊόντων. Μερικές φορές δυσκολίες πρόσβασης σε μία πρώτη ύλη ή συγκεκριμένο κατασκευαστικό στοιχείο εμποδίζει ολόκληρη την αλυσίδα παραγωγής. Για να διασφαλιστεί η λειτουργία της εσωτερικής αγοράς, είναι αναγκαίο να θεσπιστούν, με συντονισμένο τρόπο, εναρμονισμένοι κανόνες για την αύξηση της ασφάλειας του εφοδιασμού με οικεία αμυντικά προϊόντα. Τα εν λόγω μέτρα θα πρέπει να περιλαμβάνουν την επιτάχυνση της διαδικασίας χορήγησης αδειών και τη διευκόλυνση των διαδικασιών σύναψης συμβάσεων. Τα εν λόγω μέτρα θα πρέπει να βασίζονται στο άρθρο 114 ΣΛΕΕ. Δεδομένης της σημασίας που έχει η κατοχύρωση της ασφάλειας του εφοδιασμού με σχετικά αμυντικά προϊόντα, τα κράτη μέλη θα πρέπει να εξασφαλίσουν ότι οι διοικητικές αιτήσεις σε σχέση με τον σχεδιασμό, την κατασκευή και τη λειτουργία των εγκαταστάσεων παραγωγής, τη μεταφορά εισροών εντός της Ένωσης, καθώς και τον χαρακτηρισμό και την πιστοποίηση των σχετικών τελικών προϊόντων διεκπεραιώνονται εγκαίρως και με αποτελεσματικό τρόπο. Για την επίτευξη του γενικού στόχου δημόσιας πολιτικής για την ασφάλεια, είναι αναγκαίο να δημιουργηθούν, το συντομότερο δυνατόν, εγκαταστάσεις παραγωγής σχετικών αμυντικών προϊόντων, και παράλληλα να περιοριστεί στο ελάχιστο ο διοικητικός φόρτος. Για τον λόγο αυτόν, τα κράτη μέλη θα πρέπει να εξετάζουν τις αιτήσεις σε σχέση με τον σχεδιασμό, την κατασκευή και τη λειτουργία μονάδων και εγκαταστάσεων παραγωγής σχετικών αμυντικών προϊόντων με τον ταχύτερο δυνατό τρόπο. Θα πρέπει να δίνεται προτεραιότητα στις αιτήσεις αυτές κατά τη στάθμιση των έννομων συμφερόντων στη συγκεκριμένη περίπτωση. Λαμβανομένων υπόψη του στόχου του παρόντος κανονισμού, της κατάστασης έκτακτης ανάγκης και του εξαιρετικού πλαισίου της έκδοσής του, τα κράτη μέλη θα πρέπει να εξετάσουν το ενδεχόμενο χρήσης, κατά περίπτωση, εξαιρέσεων σε σχέση με την άμυνα βάσει του εθνικού και του εφαρμοστέου ενωσιακού δικαίου, εφόσον κρίνουν ότι η χρήση τέτοιων εξαιρέσεων θα διευκόλυνε την επίτευξη του εν λόγω στόχου. Αυτό θα μπορούσε να ισχύει ιδίως για το ενωσιακό δίκαιο σχετικά με ζητήματα περιβάλλοντος, υγείας και ασφάλειας, το οποίο είναι απαραίτητο για τη βελτίωση της προστασίας της ανθρώπινης υγείας και του περιβάλλοντος, καθώς και για την επίτευξη βιώσιμης και ασφαλούς ανάπτυξης. Ωστόσο, η εφαρμογή του εν λόγω δικαίου θα μπορούσε επίσης να δημιουργήσει κανονιστικά εμπόδια που παρακωλύουν τη δυνατότητα της αμυντικής βιομηχανίας της Ένωσης να εντατικοποιήσει την παραγωγή και τις παραδόσεις σχετικών αμυντικών προϊόντων. Αποτελεί συλλογική ευθύνη της Ένωσης και των κρατών μελών της να εξετάσουν επειγόντως οποιαδήποτε δράση θα μπορούσαν να αναλάβουν για την εξάλειψη πιθανών εμποδίων. Τυχόν τέτοια δράση, σε ενωσιακό, περιφερειακό ή εθνικό επίπεδο, δεν θα πρέπει να θέτει σε κίνδυνο το περιβάλλον, την υγεία και την ασφάλεια. Η οδηγία 2009/81/ΕΚ του Ευρωπαϊκού Κοινοβουλίου και του Συμβουλίου αποσκοπεί στην εναρμόνιση των διαδικασιών σύναψης δημόσιων συμβάσεων στον τομέα της άμυνας και της ασφάλειας, καθιστώντας δυνατή την εκπλήρωση των απαιτήσεων ασφάλειας των κρατών μελών και των υποχρεώσεων που απορρέουν από τη ΣΛΕΕ. Η εν λόγω οδηγία περιέχει ιδίως ειδικές διατάξεις για την αντιμετώπιση καταστάσεων έκτακτης ανάγκης που προκύπτουν από κρίση, ιδίως συντομευμένες προθεσμίες για την παραλαβή προσφορών και τη δυνατότητα χρήσης της διαδικασίας με διαπραγμάτευση χωρίς προηγούμενη δημοσίευση προκήρυξης διαγωνισμού. Ωστόσο, η εξαιρετικά επείγουσα ανάγκη που προκλήθηκε από την τρέχουσα κρίση εφοδιασμού στον τομέα των πυρομαχικών θα μπορούσε να είναι ασυμβίβαστη ακόμη και με τις εν λόγω διατάξεις σε περίπτωση που δύο ή περισσότερα κράτη μέλη προτίθενται να συμμετάσχουν σε κοινές προμήθειες. Σε ορισμένες περιπτώσεις, η μόνη λύση που διασφαλίζει τα συμφέροντα ασφάλειας των εν λόγω κρατών μελών είναι το άνοιγμα υφιστάμενης συμφωνίας-πλαισίου σε αναθέτουσες αρχές / αναθέτοντες φορείς των κρατών μελών που δεν αποτελούσαν αρχικά συμβαλλόμενα μέρη της, παρόλο που η δυνατότητα αυτή δεν προβλεπόταν στην αρχική συμφωνία-πλαίσιο. Σύμφωνα με τη νομολογία του Δικαστηρίου της Ευρωπαϊκής Ένωσης, τυχόν τροποποιήσεις μιας δημόσιας σύμβασης πρέπει να περιορίζονται αυστηρά σε ό,τι είναι απολύτως αναγκαίο υπό τις περιστάσεις, με παράλληλη τήρηση, στον μέγιστο δυνατό βαθμό, των αρχών της απαγόρευσης των διακρίσεων, της διαφάνειας και της αναλογικότητας. Στο πλαίσιο αυτό, θα πρέπει να είναι δυνατή η παρέκκλιση από την οδηγία 2009/81/ΕΚ με την αύξηση των ποσοτήτων που προβλέπονται στη συμφωνία-πλαίσιο και με το άνοιγμά της σε αναθέτουσες αρχές / αναθέτοντες φορείς άλλων κρατών μελών. Όσον αφορά τις εν λόγω πρόσθετες ποσότητες, οι εν λόγω αναθέτουσες αρχές / αναθέτοντες φορείς θα πρέπει να απολαύουν των ίδιων όρων με την αρχική αναθέτουσα αρχή / αναθέτοντα φορέα που συνήψε την αρχική συμφωνία-πλαίσιο. Στις περιπτώσεις αυτές, η αρχική αναθέτουσα αρχή / αναθέτων φορέας θα πρέπει επίσης να παρέχει τη δυνατότητα σε κάθε οικονομικό φορέα που πληροί τους όρους της αναθέτουσας αρχής / αναθέτοντος φορέα οι οποίοι είχαν καθοριστεί εξαρχής στη διαδικασία σύναψης σύμβασης για τη συμφωνία-πλαίσιο, συμπεριλαμβανομένων των απαιτήσεων για ποιοτικές επιλογές, όπως αναφέρεται στα άρθρα 39 έως 46 της οδηγίας 2009/81/ΕΚ, να προσχωρήσει στην εν λόγω συμφωνία-πλαίσιο. Επιπλέον, θα πρέπει να λαμβάνονται κατάλληλα μέτρα διαφάνειας για τη διασφάλιση της ενημέρωσης όλων των δυνητικά ενδιαφερόμενων μερών. Προκειμένου να περιοριστούν οι επιπτώσεις των εν λόγω τροποποιήσεων στην ομαλή λειτουργία της εσωτερικής αγοράς και να αποφευχθούν δυσανάλογες στρεβλώσεις του ανταγωνισμού, τέτοιες τροποποιήσεις των συμφωνιών-πλαισίων θα πρέπει να μπορούν να εισαχθούν μόνο έως τις 30 Ιουνίου 2025. Η ΕΒΤΒΑ, προκειμένου να είναι ανταγωνιστική, καινοτόμος και ανθεκτική, αλλά και σε θέση να επεκτείνει τις παραγωγικές της ικανότητες, πρέπει να έχει πρόσβαση τόσο σε δημόσια όσο και σε ιδιωτική χρηματοδότηση. Όπως προβλέπεται στην ανακοίνωση της Επιτροπής της 15ης Φεβρουαρίου 2022 με τίτλο "Συμβολή της Επιτροπής στην ευρωπαϊκή άμυνα", οι πρωτοβουλίες της Ένωσης για τη βιώσιμη χρηματοδότηση παραμένουν συνεπείς με τις προσπάθειες της Ένωσης για διευκόλυνση της επαρκούς πρόσβασης της ευρωπαϊκής αμυντικής βιομηχανίας σε χρηματοδότηση και επενδύσεις. Στο πλαίσιο αυτό, το πλαίσιο βιώσιμης χρηματοδότησης της Ένωσης δεν αποτρέπει τις επενδύσεις σε δραστηριότητες που σχετίζονται με την άμυνα. Η αμυντική βιομηχανία της Ένωσης συμβάλλει καθοριστικά στην ανθεκτικότητα και την ασφάλεια της Ένωσης και, ως εκ τούτου, στην ειρήνη και την κοινωνική βιωσιμότητα. Στο πλαίσιο των πρωτοβουλιών της Ένωσης για τις πολιτικές βιώσιμης χρηματοδότησης, τα αμφιλεγόμενα όπλα που υπόκεινται σε διεθνείς συμβάσεις οι οποίες απαγορεύουν την ανάπτυξη, την παραγωγή, την αποθήκευση, τη χρήση, τη μεταφορά και την παράδοσή τους και οι οποίες έχουν υπογραφεί από τα κράτη μέλη δεν θεωρούνται συμβατά με τις απαιτήσεις της κοινωνικής βιωσιμότητας. Ο τομέας αμυντικής βιομηχανίας της Ένωσης υπόκειται σε αυστηρό ρυθμιστικό έλεγχο που εφαρμόζουν τα κράτη μέλη για τη μεταφορά και εξαγωγή στρατιωτικών ειδών και ειδών διπλής χρήσης. Στο πλαίσιο αυτό, η δέσμευση των εθνικών και ευρωπαϊκών χρηματοπιστωτικών φορέων —όπως οι εθνικές αναπτυξιακές τράπεζες και ιδρύματα— να στηρίξουν την ευρωπαϊκή αμυντική βιομηχανία θα έστελνε ένα ισχυρό μήνυμα στον ιδιωτικό τομέα. Παράλληλα με την πλήρη επιδίωξη των άλλων αποστολών της που αφορούν τη χρηματοδότηση της οικονομικής ανάπτυξης και της δημόσιας πολιτικής, συμπεριλαμβανομένης της διττής πράσινης και ψηφιακής μετάβασης και σύμφωνα με το άρθρο 309 ΣΛΕΕ και το καταστατικό της, η Ευρωπαϊκή Τράπεζα Επενδύσεων θα πρέπει να ενισχύσει τη στήριξη της στην ευρωπαϊκή αμυντική βιομηχανία και τις κοινές προμήθειες πέραν της συνεχιζόμενης στήριξης της για είδη διπλής χρήσης, όπου οι εν λόγω επενδύσεις θα χρησίμευαν σαφώς στην υλοποίηση των προτεραιοτήτων της στρατηγικής πυξίδας. Οι επιχειρήσεις στις αξιακές αλυσίδες των σχετικών αμυντικών προϊόντων θα πρέπει να έχουν πρόσβαση σε χρηματοδότηση με δανειακά κεφάλαια, ώστε να επιταχύνουν τις επενδύσεις που απαιτούνται για την αύξηση της παραγωγικής ικανότητας. Το μέσο θα πρέπει να διευκολύνει την πρόσβαση στη χρηματοδότηση για τις επιχειρήσεις της Ένωσης στον τομέα των πυρομαχικών και των πυραύλων. Ο παρών κανονισμός θα πρέπει ιδίως να εξασφαλίζει ότι στις εν λόγω επιχειρήσεις παρέχονται οι ίδιοι όροι που προσφέρονται σε άλλες επιχειρήσεις, με την ανάληψη κάθε πρόσθετου κόστους που προκύπτει ειδικά για τον τομέα της άμυνας. Η Επιτροπή θα πρέπει να μπορεί να δημιουργήσει ειδικό μηχανισμό στο πλαίσιο των δραστηριοτήτων επενδυτικής διευκόλυνσης που θα αναφέρεται ως "Ταμείο Εντατικοποίησης". Το Ταμείο Εντατικοποίησης θα πρέπει μπορεί να υλοποιηθεί υπό έμμεση διαχείριση. Στο πλαίσιο αυτό, η Επιτροπή θα πρέπει να διερευνήσει τον καταλληλότερο τρόπο μόχλευσης του προϋπολογισμού της Ένωσης για την αποδέσμευση δημόσιων και ιδιωτικών επενδύσεων με σκοπό τη στήριξη της επιδιωκόμενης ταχείας εντατικοποίησης, για παράδειγμα μέσω ενός συνδυαστικού μηχανισμού, μεταξύ άλλων στο πλαίσιο του ταμείου InvestEU που θεσπίστηκε με τον κανονισμό (ΕΕ) 2021/523 του Ευρωπαϊκού Κοινοβουλίου και του Συμβουλίου , σε στενή συνεργασία με τους εταίρους υλοποίησης. Οι δραστηριότητες του "Ταμείου Εντατικοποίησης" θα πρέπει να στηρίζουν την αύξηση της παραγωγικής ικανότητας στον τομέα των πυρομαχικών και των πυραύλων με την παροχή ευκαιριών για αυξημένη διαθεσιμότητα κεφαλαίων σε επιχειρήσεις σε όλες τις αξιακές αλυσίδες. Προκειμένου να διασφαλιστούν ενιαίοι όροι για την εφαρμογή του παρόντος κανονισμού, θα πρέπει να ανατεθούν στην Επιτροπή εκτελεστικές αρμοδιότητες όσον αφορά την έγκριση του προγράμματος εργασίας και τη χορήγηση χρηματοδότησης σε επιλεγμένες δράσεις. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου . Δεδομένου ότι ο στόχος του παρόντος κανονισμού, δηλαδή η αντιμετώπιση των επιπτώσεων της κρίσης ασφάλειας, δεν είναι δυνατόν να επιτευχθεί επαρκώς από τα κράτη μέλη, μπορεί όμως να επιτευχθεί καλύτερα, λόγω της κλίμακας και των αποτελεσμάτων της προτεινόμενης δράσης, σε ενωσιακό επίπεδο, η Ένωση μπορεί να εκδώσει μέτρα, σύμφωνα με την αρχή της επικουρικότητας, όπως ορίζεται στο άρθρο 5 ΣΕΕ. Σύμφωνα με την αρχή της αναλογικότητας, που διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη του στόχου αυτού. Ο παρών κανονισμός θα πρέπει να εφαρμόζεται με την επιφύλαξη των κανόνων ανταγωνισμού της Ένωσης, ιδίως των άρθρων 101 έως 109 ΣΛΕΕ και των νομικών πράξεων που θέτουν σε εφαρμογή τα εν λόγω άρθρα. Σύμφωνα με το άρθρο 41 παράγραφος 2 ΣΕΕ, οι δαπάνες λειτουργίας που προκύπτουν από το κεφάλαιο 2 του τίτλου V ΣΕΕ βαρύνουν τον προϋπολογισμό της Ένωσης, εκτός από τις δαπάνες οι οποίες προκύπτουν από επιχειρήσεις με συνέπειες στρατιωτικού ή αμυντικού χαρακτήρα. Δυνάμει των παραγράφων 22 και 23 της διοργανικής συμφωνίας της 13ης Απριλίου 2016 για τη βελτίωση του νομοθετικού έργου , ο παρών κανονισμός θα πρέπει να αξιολογείται με βάση πληροφορίες που θα συλλέγονται σύμφωνα με ειδικές απαιτήσεις παρακολούθησης, ενώ παράλληλα θα αποφεύγεται η υπερβολική ρύθμιση και ο διοικητικός φόρτος, ιδίως για τα κράτη μέλη. Οι απαιτήσεις αυτές θα πρέπει, κατά περίπτωση, να περιλαμβάνουν μετρήσιμους δείκτες ως βάση για την αξιολόγηση των επιπτώσεων που θα έχει ο παρών κανονισμός στην πράξη. Η Επιτροπή θα πρέπει να διενεργήσει αξιολόγηση του παρόντος κανονισμού το αργότερο έως τις 30 Ιουνίου 2024, μεταξύ άλλων με σκοπό την υποβολή προτάσεων για τροποποιήσεις του παρόντος κανονισμού, κατά περίπτωση. Εν όψει του επικείμενου κινδύνου για την ασφάλεια του εφοδιασμού λόγω του επιθετικού πολέμου της Ρωσίας κατά της Ουκρανίας, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης . Ο παρών κανονισμός θα πρέπει να εφαρμοστεί με την επιφύλαξη του ιδιαίτερου χαρακτήρα της πολιτικής ασφάλειας και άμυνας ορισμένων κρατών μελών, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ Ι ΓΕΝΙΚΕΣ ΔΙΑΤΑΞΕΙΣ Άρθρο 1 Αντικείμενο Ο παρών κανονισμός θεσπίζει ένα σύνολο μέτρων και καθορίζει τον προϋπολογισμό που αποσκοπεί στην επείγουσα ενίσχυση της ανταπόκρισης και της ικανότητας της ευρωπαϊκής βιομηχανικής και τεχνολογικής βάσης στον τομέα της άμυνας (EDTIB) να διασφαλίζει την έγκαιρη διαθεσιμότητα και προμήθεια πυρομαχικών εδάφους-εδάφους και πυροβολικού, καθώς και πυραύλων ("σχετικά αμυντικά προϊόντα"), ιδίως μέσω των ακόλουθων: α) ενός μέσου για τη χρηματοδοτική στήριξη της βιομηχανικής ενίσχυσης για την παραγωγή των σχετικών αμυντικών προϊόντων στην Ένωση, μεταξύ άλλων μέσω της προμήθειας των κατασκευαστικών στοιχείων τους (το "μέσο")· β) της θέσπισης μηχανισμών, αρχών και προσωρινών κανόνων για τη διασφάλιση της έγκαιρης και διαρκούς διαθεσιμότητας των σχετικών αμυντικών προϊόντων στους αγοραστές τους στην Ένωση. Βάσει αξιολόγησης, σύμφωνα με το άρθρο 23, των αποτελεσμάτων που θα έχουν επιτευχθεί με την εφαρμογή του παρόντος κανονισμού έως την 30ή Ιουνίου 2024, ιδίως όσον αφορά την εξέλιξη του πλαισίου ασφάλειας, η Επιτροπή μπορεί να εξετάσει τη δυνατότητα παράτασης της εφαρμογής του συνόλου μέτρων που προβλέπονται στον παρόντα κανονισμό και της κατανομής του αντίστοιχου πρόσθετου προϋπολογισμού. Άρθρο 2 Ορισμοί Για τους σκοπούς του παρόντος κανονισμού, ισχύουν οι ακόλουθοι ορισμοί: 1) "πρώτες ύλες": τα υλικά που απαιτούνται για την παραγωγή σχετικών αμυντικών προϊόντων· 2) "σημείο συμφόρησης": παράγοντας παρακώλυσης της ομαλής λειτουργίας ενός συστήματος παραγωγής, ο οποίος διακόπτει ή επιβραδύνει σημαντικά την παραγωγή· 3) "αποδέκτης": οντότητα με την οποία έχει υπογραφεί συμφωνία επιχορήγησης ή χρηματοδότησης ή στην οποία έχει κοινοποιηθεί απόφαση επιχορήγησης ή χρηματοδότησης· 4) "αιτών": φυσικό πρόσωπο ή οντότητα που έχει υποβάλει αίτηση στο πλαίσιο διαδικασίας επιχορήγησης· 5) "έλεγχος": η δυνατότητα άσκησης αποφασιστικής επιρροής σε οντότητα είτε άμεσα, είτε έμμεσα μέσω μίας ή περισσότερων ενδιάμεσων οντοτήτων· 6) "δομή εκτελεστικής διαχείρισης": όργανο οντότητας, το οποίο έχει οριστεί σύμφωνα με το εθνικό δίκαιο και, κατά περίπτωση, αναφέρεται στον διευθύνοντα σύμβουλο και είναι εξουσιοδοτημένο να διαμορφώνει τη στρατηγική, τους στόχους και τον γενικό προσανατολισμό της εν λόγω οντότητας, και το οποίο επιβλέπει και παρακολουθεί τη λήψη διαχειριστικών αποφάσεων της οντότητας· 7) "οντότητα": νομικό πρόσωπο που έχει συσταθεί και αναγνωρίζεται ως τέτοιο βάσει του ενωσιακού, του εθνικού ή του διεθνούς δικαίου και το οποίο διαθέτει νομική προσωπικότητα και την ικανότητα, ενεργώντας ιδίω ονόματι, να ασκεί δικαιώματα και να υπόκειται σε υποχρεώσεις, ή οντότητα χωρίς νομική προσωπικότητα όπως αναφέρεται στο άρθρο 197 παράγραφος 2 στοιχείο γ) του δημοσιονομικού κανονισμού· 8) "διαβαθμισμένη πληροφορία": πληροφορία ή υλικό κάθε μορφής, των οποίων η άνευ αδείας κοινολόγηση μπορεί να βλάψει ποικιλοτρόπως τα συμφέροντα της Ένωσης ή ενός ή περισσότερων κρατών μελών, και η οποία φέρει σήμανση διαβάθμισης ΕΕ ή αντίστοιχη σήμανση διαβάθμισης, όπως θεσπίστηκε στη συμφωνία μεταξύ των κρατών μελών της Ευρωπαϊκής Ένωσης, συνελθόντων στο πλαίσιο του Συμβουλίου, σχετικά με την προστασία διαβαθμισμένων πληροφοριών οι οποίες ανταλλάσσονται προς το συμφέρον της Ευρωπαϊκής Ένωσης · 9) "ευαίσθητες πληροφορίες": πληροφορίες και δεδομένα που πρέπει να προστατεύονται από μη εξουσιοδοτημένη πρόσβαση ή κοινολόγηση λόγω υποχρεώσεων που καθορίζονται από το ενωσιακό ή εθνικό δίκαιο, ή για την προστασία της ιδιωτικότητας ή της ασφάλειας φυσικού ή νομικού προσώπου· 10) "οντότητα μη συνδεδεμένης τρίτης χώρας": οντότητα η οποία είναι εγκατεστημένη σε μη συνδεδεμένη τρίτη χώρα ή, σε περίπτωση που είναι εγκατεστημένη στην Ένωση ή σε συνδεδεμένη χώρα, της οποίας οι δομές εκτελεστικής διαχείρισης βρίσκονται σε μη συνδεδεμένη τρίτη χώρα· 11) "χρόνος παράδοσης": το χρονικό διάστημα μεταξύ της υποβολής μιας παραγγελίας αγοράς και της ολοκλήρωσης της παραγγελίας από τον κατασκευαστή· 12) "σχετικά αμυντικά προϊόντα": πυρομαχικά εδάφους-εδάφους και πυροβολικού, καθώς και πύραυλοι· 13) "συνδυαστική πράξη": δράση που στηρίζεται από τον προϋπολογισμό της Ένωσης, μεταξύ άλλων στο πλαίσιο συνδυαστικού μηχανισμού ή πλατφόρμας σύμφωνα με το άρθρο 2 σημείο 6 του δημοσιονομικού κανονισμού, η οποία συνδυάζει μη επιστρεπτέες μορφές στήριξης ή χρηματοδοτικά μέσα από τον προϋπολογισμό της Ένωσης με επιστρεπτέες μορφές στήριξης από ιδρύματα αναπτυξιακής ή άλλης δημόσιας χρηματοδότησης, καθώς και από εμπορικά χρηματοδοτικά ιδρύματα και επενδυτές· 14) "σφραγίδα αριστείας": σήμανση ποιότητας που υποδεικνύει ότι πρόταση υποβληθείσα κατόπιν πρόσκλησης υποβολής προτάσεων στο πλαίσιο του μέσου υπερέβη μεν όλα τα κατώτατα όρια αξιολόγησης που ορίζονται στο πρόγραμμα εργασίας, αλλά δεν ήταν δυνατό να χρηματοδοτηθεί λόγω έλλειψης διαθέσιμων κονδυλίων για την εν λόγω πρόσκληση υποβολής προτάσεων στο πρόγραμμα εργασίας, και θα μπορούσε να λάβει στήριξη από άλλες ενωσιακές ή εθνικές πηγές χρηματοδότησης· Άρθρο 3 Τρίτες χώρες συνδεδεμένες με το μέσο Το μέσο είναι ανοικτό στη συμμετοχή των μελών της Ευρωπαϊκής Ζώνης Ελεύθερων Συναλλαγών που είναι μέλη του Ευρωπαϊκού Οικονομικού Χώρου ("συνδεδεμένες χώρες"), σύμφωνα με τους όρους που καθορίζονται στη συμφωνία για τον Ευρωπαϊκό Οικονομικό Χώρο. ΚΕΦΑΛΑΙΟ ΙΙ ΤΟ ΜΕΣΟ Άρθρο 4 Στόχοι του μέσου 1. Στόχος του μέσου είναι η προώθηση της αποδοτικότητας και της ανταγωνιστικότητας της ευρωπαϊκής βιομηχανικής και τεχνολογικής βάσης στον τομέα της άμυνας (EDTIB) για τη στήριξη της εντατικοποίησης της παραγωγικής ικανότητας και της έγκαιρης παράδοσης των σχετικών αμυντικών προϊόντων μέσω της ενίσχυσης της βιομηχανίας. 2. Η ενίσχυση της βιομηχανίας συνίσταται ιδίως στην έναρξη και επιτάχυνση της προσαρμογής της βιομηχανίας στις ταχείες διαρθρωτικές αλλαγές που επιβάλλει η κρίση εφοδιασμού που πλήττει τα σχετικά αμυντικά προϊόντα, οι οποίες είναι αναγκαίες για την ταχεία αναπλήρωση των επιπέδων των αποθεμάτων πυρομαχικών και πυραύλων των κρατών μελών και της Ουκρανίας. Περιλαμβάνει τη βελτίωση της ικανότητας προσαρμογής των αλυσίδων εφοδιασμού για τα σχετικά αμυντικά προϊόντα και την επιτάχυνση της εν λόγω προσαρμογής, τη δημιουργία παραγωγικών ικανοτήτων ή την εντατικοποίησή τους, καθώς και τη μείωση του χρόνου παράδοσης για τα σχετικά αμυντικά προϊόντα σε ολόκληρη την Ένωση, ιδίως μέσω της εντατικοποίησης και της διεύρυνσης της διασυνοριακής συνεργασίας μεταξύ των σχετικών οντοτήτων. Άρθρο 5 Προϋπολογισμός 1. Το χρηματοδοτικό κονδύλιο για την εκτέλεση του μέσου για την περίοδο από την 25η Ιουλίου 2023 έως την 30ή Ιουνίου 2025 ορίζεται σε 500 εκατομμύρια EUR σε τρέχουσες τιμές. 2. Στο πλαίσιο του χρηματοδοτικού κονδυλίου που αναφέρεται στην παράγραφο 1 του παρόντος άρθρου, έως 50 εκατομμύρια EUR μπορούν να χρησιμοποιηθούν ως συνδυαστική πράξη στο πλαίσιο του "Ταμείου Εντατικοποίησης" που προβλέπεται στο άρθρο 15. 3. Το χρηματοδοτικό κονδύλιο που αναφέρεται στην παράγραφο 1 μπορεί επίσης να χρησιμοποιηθεί για τεχνική και διοικητική βοήθεια για την υλοποίηση του μέσου, όπως για δραστηριότητες προετοιμασίας, παρακολούθησης, ελέγχων και αξιολόγησης, συμπεριλαμβανομένων των υπηρεσιακών συστημάτων τεχνολογίας πληροφορικής. 4. Οι δημοσιονομικές δεσμεύσεις για δραστηριότητες οι οποίες εκτείνονται σε περισσότερα του ενός οικονομικά έτη μπορούν να κατανέμονται σε περισσότερα οικονομικά έτη σε ετήσιες δόσεις. 5. Ο προϋπολογισμός του μέσου μπορεί να ενισχυθεί, όταν είναι αναγκαίο ή σε περίπτωση παράτασης της εφαρμογής του παρόντος κανονισμού, σύμφωνα με το άρθρο 1 δεύτερο εδάφιο. Άρθρο 6 Σωρευτική και εναλλακτική χρηματοδότηση 1. Το μέσο εκτελείται σε συνέργεια με άλλα προγράμματα της Ένωσης. Δράση η οποία έχει λάβει συνεισφορά στο πλαίσιο του μέσου μπορεί να λάβει επίσης συνεισφορά και από άλλο ενωσιακό πρόγραμμα, υπό την προϋπόθεση ότι οι συνεισφορές δεν καλύπτουν τις ίδιες δαπάνες. Οι κανόνες του σχετικού ενωσιακού προγράμματος εφαρμόζονται στην αντίστοιχη συνεισφορά του στη δράση. Η σωρευτική χρηματοδότηση δεν υπερβαίνει το σύνολο των επιλέξιμων δαπανών της δράσης. Η στήριξη από διαφορετικά προγράμματα της Ένωσης μπορεί να υπολογίζεται σε κατ’ αναλογία βάση, σύμφωνα με τα έγγραφα στα οποία καθορίζονται οι προϋποθέσεις για τη στήριξη. 2. Για να απονεμηθεί σφραγίδα αριστείας, οι δράσεις πληρούν τις ακόλουθες σωρευτικές προϋποθέσεις: α) έχουν αξιολογηθεί σε πρόσκληση υποβολής προτάσεων στο πλαίσιο του μέσου· β) πληρούν τις ελάχιστες απαιτήσεις ποιότητας της εν λόγω πρόσκλησης υποβολής προτάσεων· και γ) δεν χρηματοδοτούνται στο πλαίσιο της εν λόγω πρόσκλησης υποβολής προτάσεων λόγω δημοσιονομικών περιορισμών. 3. Όταν υποβάλλουν προτάσεις για τροποποιημένα ή νέα σχέδια ανάκαμψης και ανθεκτικότητας, σύμφωνα με τον κανονισμό (ΕΕ) 2021/241, τα κράτη μέλη μπορούν να συμπεριλαμβάνουν μέτρα που συμβάλλουν επίσης στην επίτευξη των στόχων του μέσου, ιδίως μέτρα που συνδέονται με προτάσεις που υποβλήθηκαν σε πρόσκληση υποβολής προτάσεων στο πλαίσιο του μέσου, στις οποίες απονεμήθηκε σφραγίδα αριστείας. 4. Το άρθρο 8 παράγραφος 5 εφαρμόζεται αναλόγως στις δράσεις που χρηματοδοτούνται σύμφωνα με το παρόν άρθρο. Άρθρο 7 Μορφές χρηματοδότησης της Ένωσης 1. Το μέσο υλοποιείται υπό καθεστώς άμεσης διαχείρισης και, όσον αφορά το ταμείο εντατικοποίησης που προβλέπεται στο άρθρο 15 του παρόντος κανονισμού, υπό καθεστώς έμμεσης διαχείρισης με φορείς που αναφέρονται στο άρθρο 62 παράγραφος 1 στοιχείο γ) του δημοσιονομικού κανονισμού. Το μέσο μπορεί να παρέχει χρηματοδότηση υπό οποιαδήποτε από τις μορφές που ορίζονται στον δημοσιονομικό κανονισμό, συμπεριλαμβανομένης της χρηματοδότησης υπό μορφή χρηματοδοτικών μέσων στο πλαίσιο συνδυαστικών πράξεων. Οι συνδυαστικές πράξεις εκτελούνται σύμφωνα με τον τίτλο X του δημοσιονομικού κανονισμού, τον κανονισμό (ΕΕ) 2021/523 και το άρθρο 15 του παρόντος κανονισμού. 2. Κατά παρέκκλιση από το άρθρο 193 παράγραφος 2 του δημοσιονομικού κανονισμού, οι χρηματοδοτικές συνεισφορές μπορούν, κατά περίπτωση και εφόσον είναι αναγκαίο για την υλοποίηση μιας δράσης, να καλύπτουν δράσεις που άρχισαν πριν από την ημερομηνία υποβολής της πρότασης για τις εν λόγω δράσεις, υπό την προϋπόθεση ότι οι εν λόγω δράσεις δεν άρχισαν πριν από τις 20 Μαρτίου 2023 και δεν έχουν ολοκληρωθεί πριν από την υπογραφή της συμφωνίας επιχορήγησης. Άρθρο 8 Επιλέξιμες δράσεις 1. Επιλέξιμες για χρηματοδότηση είναι μόνο οι δράσεις που υλοποιούν τους στόχους που καθορίζονται στο άρθρο 4. 2. Το μέσο παρέχει χρηματοδοτική στήριξη για δράσεις που αποσκοπούν στην αντιμετώπιση εντοπισμένων σημείων συμφόρησης στις ικανότητες παραγωγής και στις αλυσίδες εφοδιασμού, με σκοπό τη διασφάλιση και την επιτάχυνση της παραγωγής των σχετικών αμυντικών προϊόντων, ώστε να εξασφαλιστεί ο αποτελεσματικός εφοδιασμός και η έγκαιρη διαθεσιμότητά τους. 3. Οι επιλέξιμες δράσεις αφορούν μία ή περισσότερες από τις ακόλουθες δραστηριότητες και σχετίζονται αποκλειστικά με τις ικανότητες παραγωγής των σχετικών αμυντικών προϊόντων, συμπεριλαμβανομένων των κατασκευαστικών στοιχείων και των αντίστοιχων πρώτων υλών τους, εφόσον προορίζονται ή χρησιμοποιούνται καθ’ ολοκληρίαν για την παραγωγή σχετικών αμυντικών προϊόντων: α) τη βελτιστοποίηση, την επέκταση, τον εκσυγχρονισμό, την αναβάθμιση ή τον επαναπροσδιορισμό της χρήσης υφιστάμενων, ή τη δημιουργία νέων παραγωγικών ικανοτήτων, σε σχέση με τα σχετικά αμυντικά προϊόντα ή τα κατασκευαστικά στοιχεία και τις αντίστοιχες πρώτες ύλες τους, εφόσον τα εν λόγω κατασκευαστικά στοιχεία και πρώτες ύλες χρησιμοποιούνται ως άμεση εισροή για την παραγωγή σχετικών αμυντικών προϊόντων, ιδίως με σκοπό την αύξηση της παραγωγικής ικανότητας ή τη μείωση του χρόνου παράδοσης, μεταξύ άλλων βάσει της προμήθειας ή της αγοράς των απαιτούμενων εργαλειομηχανών και κάθε άλλης απαραίτητης εισροής· β) τη δημιουργία διασυνοριακών βιομηχανικών συμπράξεων, μεταξύ άλλων μέσω συμπράξεων δημόσιου και ιδιωτικού τομέα ή άλλων μορφών βιομηχανικής συνεργασίας, στο πλαίσιο κοινής βιομηχανικής προσπάθειας, συμπεριλαμβανομένων δραστηριοτήτων που αποσκοπούν στον συντονισμό της προμήθειας ή δέσμευσης των κατασκευαστικών στοιχείων και των αντίστοιχων πρώτων υλών, εφόσον τα εν λόγω κατασκευαστικά στοιχεία και πρώτες ύλεςχρησιμοποιούνται ως άμεσες εισροές για την παραγωγή σχετικών αμυντικών προϊόντων, καθώς και στον συντονισμός της παραγωγικής ικανότητας και των σχεδίων παραγωγής· γ) τη δημιουργία και τη διάθεση δεσμευμένων κατασκευαστικών ικανοτήτων ταχείας κινητοποίησης όσον αφορά τα σχετικά αμυντικά προϊόντα, των κατασκευαστικών στοιχείων και των αντίστοιχων πρώτων υλών τους, εφόσον τα εν λόγω κατασκευαστικά στοιχεία και πρώτες ύλες χρησιμοποιούνται ως άμεσες εισροές για την παραγωγή σχετικών αμυντικών προϊόντων, σύμφωνα με τους παραγγελθέντες ή προγραμματισμένους όγκους παραγωγής· δ) τη δοκιμή, συμπεριλαμβανομένης της αναγκαίας υποδομής, και, κατά περίπτωση, την πιστοποίηση επισκευής, σχετικών αμυντικών προϊόντων με σκοπό να αντιμετωπισθεί η απαξίωσή τους λόγω παλαιότητας και να μπορούν να χρησιμοποιηθούν από τους τελικούς χρήστες· ε) την κατάρτιση, την επανειδίκευση ή την αναβάθμιση των δεξιοτήτων του προσωπικού σε σχέση με τις δραστηριότητες που αναφέρονται στα στοιχεία α) έως δ)· στ) τη βελτίωση της πρόσβασης των σχετικών οικονομικών φορέων που δραστηριοποιούνται στην παραγωγή ή τη διάθεση σχετικών αμυντικών προϊόντων σε χρηματοδότηση, μέσω της αντιστάθμισης τυχόν πρόσθετου κόστους που προκύπτει ειδικά από τον τομέα της αμυντικής βιομηχανίας, για επενδύσεις που σχετίζονται με τις δραστηριότητες που αναφέρονται στα στοιχεία α) έως ε). 4. Οι ακόλουθες δράσεις δεν είναι επιλέξιμες για χρηματοδότηση στο πλαίσιο του μέσου: α) δράσεις σχετικές με την παραγωγή αγαθών ή την παροχή υπηρεσιών που απαγορεύονται από το εφαρμοστέο διεθνές δίκαιο· β) δράσεις σχετικές με την παραγωγή φονικών αυτόνομων όπλων χωρίς τη δυνατότητα ουσιαστικού ανθρώπινου ελέγχου επί των αποφάσεων επιλογής και εμπλοκής κατά τη διενέργεια επιθέσεων κατά ανθρώπων· γ) δράσεις ή μέρη αυτών που χρηματοδοτούνται ήδη πλήρως από άλλες δημόσιες ή ιδιωτικές πηγές. 5. Κατά τη σύναψη συμφωνιών με μεμονωμένους αποδέκτες η Επιτροπή διασφαλίζει ότι το μέσο χρηματοδοτεί μόνο δραστηριότητες που ωφελούν αποκλειστικώς τις ικανότητες παραγωγής των σχετικών αμυντικών προϊόντων, ή των κατασκευαστικών στοιχείων και των αντίστοιχων πρώτων υλών τους εφόσον προορίζονται ή χρησιμοποιούνται καθ’ ολοκληρίαν για την παραγωγή σχετικών αμυντικών προϊόντων. Άρθρο 9 Ποσοστό χρηματοδότησης 1. Το μέσο χρηματοδοτεί ποσοστό έως 35 % των επιλέξιμων δαπανών μιας επιλέξιμης δράσης που σχετίζονται με την ικανότητα παραγωγής σχετικών αμυντικών προϊόντων και έως και 40 % των επιλέξιμων δαπανών μιας επιλέξιμης δράσης που σχετίζονται με την ικανότητα παραγωγής κατασκευαστικών στοιχείων και πρώτων υλών στον βαθμό που προορίζονται ή χρησιμοποιούνται εξ ολοκλήρου για την παραγωγή σχετικών αμυντικών προϊόντων. 2. Κατά παρέκκλιση από την παράγραφο 1, μια δράση είναι επιλέξιμη για ποσοστό χρηματοδότησης αυξημένο κατά 10 επιπλέον ποσοστιαίες μονάδες όταν πληροί ένα από τα ακόλουθα κριτήρια: α) όταν οι αιτούντες αποδεικνύουν τη συμβολή τους στη δημιουργία νέας διασυνοριακής συνεργασίας μεταξύ οντοτήτων εγκατεστημένων σε κράτη μέλη ή συνδεδεμένες χώρες, όπως περιγράφεται στο άρθρο 8 παράγραφος 3 στοιχείο β)· β) όταν οι αιτούντες δεσμεύονται ότι θα δώσουν κατά τη διάρκεια της δράσης προτεραιότητα σε παραγγελίες που προκύπτουν από: i) την κοινή προμήθεια σχετικών αμυντικών προϊόντων από τουλάχιστον τρία κράτη μέλη ή συνδεδεμένες χώρες· ή ii) την προμήθεια σχετικών αμυντικών προϊόντων από τουλάχιστον ένα κράτος μέλος με σκοπό τη μεταφορά των εν λόγω σχετικών αμυντικών προϊόντων στην Ουκρανία ·ή i) την κοινή προμήθεια σχετικών αμυντικών προϊόντων από τουλάχιστον τρία κράτη μέλη ή συνδεδεμένες χώρες· ή ii) την προμήθεια σχετικών αμυντικών προϊόντων από τουλάχιστον ένα κράτος μέλος με σκοπό τη μεταφορά των εν λόγω σχετικών αμυντικών προϊόντων στην Ουκρανία ·ήi) την κοινή προμήθεια σχετικών αμυντικών προϊόντων από τουλάχιστον τρία κράτη μέλη ή συνδεδεμένες χώρες· ήii) την προμήθεια σχετικών αμυντικών προϊόντων από τουλάχιστον ένα κράτος μέλος με σκοπό τη μεταφορά των εν λόγω σχετικών αμυντικών προϊόντων στην Ουκρανία ·ή γ) όταν ο δικαιούχος είναι ΜΜΕ ή επιχείρηση μεσαίας κεφαλαιοποίησης εγκατεστημένη σε κράτος μέλος ή σε συνδεδεμένη χώρα ή όταν η πλειονότητα των δικαιούχων που συμμετέχουν σε κοινοπραξία είναι ΜΜΕ ή επιχειρήσεις μεσαίας κεφαλαιοποίησης εγκατεστημένες σε κράτη μέλη ή σε συνδεδεμένες χώρες. Η δέσμευση που αναφέρεται στο πρώτο εδάφιο στοιχείο β) ισχύει για την προμήθεια οποιουδήποτε προϊόντος που επωφελείται άμεσα ή έμμεσα από στήριξη στο πλαίσιο του μέσου. Το αυξημένο ποσοστό χρηματοδότησης που αναφέρεται στο πρώτο εδάφιο καθορίζεται σε 10 επιπλέον ποσοστιαίες μονάδες ακόμη και στην περίπτωση που πληρούνται περισσότερα του ενός από τα κριτήρια που ορίζονται στα στοιχεία α), β) και γ) του εν λόγω εδαφίου. Κατά παρέκκλιση από την παράγραφο 1 του παρόντος άρθρου, η στήριξη από το μέσο μπορεί να καλύπτει έως και το 100 % των επιλέξιμων δαπανών μιας δραστηριότητας που αναφέρεται στο άρθρο 8 παράγραφος 3 στοιχείο στ). 3. Οι αποδέκτες αποδεικνύουν ότι οι δαπάνες μιας δράσης που δεν καλύπτονται από τη στήριξη της Ένωσης πρόκειται να καλυφθούν από άλλα μέσα χρηματοδότησης. Άρθρο 10 Επιλέξιμες οντότητες 1. Οι αποδέκτες που συμμετέχουν σε μια δράση στηριζόμενη στο πλαίσιο του μέσου είναι οντότητες, δημόσιες ή ιδιωτικές, οι οποίες είναι εγκατεστημένες και έχουν τις δομές εκτελεστικής διαχείρισής τους στην Ένωση ή σε συνδεδεμένη χώρα. Οι εν λόγω αποδέκτες δεν υπόκεινται σε έλεγχο από μη συνδεδεμένη τρίτη χώρα ή από οντότητα μη συνδεδεμένης τρίτης χώρας ή, εναλλακτικά, έχουν αποτελέσει αντικείμενο ελέγχου κατά την έννοια του κανονισμού (ΕΕ) 2019/452 και, όπου απαιτείται, μέτρων μετριασμού, λαμβανομένων υπόψη των στόχων που αναφέρονται στο άρθρο 4 του παρόντος κανονισμού. 2. Οντότητες που είναι εγκατεστημένες στην Ένωση ή σε συνδεδεμένη χώρα και τελούν υπό τον έλεγχο μη συνδεδεμένης τρίτης χώρας ή οντότητας μη συνδεδεμένης τρίτης χώρας, οι οποίες δεν έχουν αποτελέσει αντικείμενο ελέγχου κατά την έννοια του κανονισμού (ΕΕ) 2019/452 και, όπου απαιτείται, μέτρων μετριασμού είναι επιλέξιμες ως αποδέκτριες για συμμετοχή σε δράση στηριζόμενη στο πλαίσιο του μέσου μόνον εάν εγγυήσεις εγκεκριμένες από το κράτος μέλος ή τη συνδεδεμένη χώρα στην οποία είναι εγκατεστημένη η επιχείρηση τίθενται στη διάθεση της Επιτροπής σύμφωνα με τις εθνικές διαδικασίες. Οι εγγυήσεις εξασφαλίζουν ότι η συμμετοχή μιας τέτοιας επιχείρησης σε δράση δεν θα αντέβαινε στα συμφέροντα ασφάλειας και άμυνας της Ένωσης και των κρατών μελών της, όπως ορίζονται στο πλαίσιο της κοινής εξωτερικής πολιτικής και πολιτικής ασφάλειας σύμφωνα με τον τίτλο V ΣΕΕ, ή τους στόχους που ορίζονται στο άρθρο 4 του παρόντος κανονισμού. Οι εγγυήσεις τεκμηριώνουν συγκεκριμένα ότι, για τους σκοπούς της δράσης, έχουν θεσπιστεί μέτρα που διασφαλίζουν ότι: α) ο αποδέκτης είναι σε θέση να εκτελέσει τη δράση και να παραγάγει αποτελέσματα χωρίς περιορισμούς όσον αφορά την υποδομή, τις εγκαταστάσεις, τα περιουσιακά στοιχεία, τους πόρους, τη διανοητική ιδιοκτησία ή την τεχνογνωσία που απαιτούνται για τους σκοπούς της δράσης, ή περιορισμούς που υπονομεύουν τις ικανότητες και τα πρότυπά του, οι/τα οποίες/α απαιτούνται για την εκτέλεση της δράσης· και β) αποτρέπεται η πρόσβαση μη συνδεδεμένης τρίτης χώρας ή οντότητας μη συνδεδεμένης τρίτης χώρας σε ευαίσθητες ή διαβαθμισμένες πληροφορίες που αφορούν τη δράση, οι δε υπάλληλοι ή άλλα πρόσωπα που συμμετέχουν στη δράση διαθέτουν εθνική εξουσιοδότηση ασφάλειας από κράτος μέλος ή από συνδεδεμένη χώρα, κατά περίπτωση. 3. Εάν θεωρηθεί σκόπιμο από το κράτος μέλος ή τη συνδεδεμένη χώρα όπου είναι εγκατεστημένη η επιχείρηση, μπορούν να παρέχονται πρόσθετες εγγυήσεις. 4. Τα κράτη μέλη υποβάλλουν στην Επιτροπή κοινοποίηση σχετικά με τα μέτρα μετριασμού που εφαρμόζονται κατά την έννοια του κανονισμού (ΕΕ) 2019/452 που αναφέρεται στην παράγραφο 1 του παρόντος άρθρου ή τις εγγυήσεις που αναφέρονται στην παράγραφο 2 του παρόντος άρθρου. Περαιτέρω πληροφορίες σχετικά με τα μέτρα μετριασμού που εφαρμόζονται ή τις εγγυήσεις τίθενται στη διάθεση της Επιτροπής κατόπιν αιτήματος. Η Επιτροπή ενημερώνει την επιτροπή που αναφέρεται στο άρθρο 16 για κάθε κοινοποίηση που υποβάλλεται σύμφωνα με την παρούσα παράγραφο. 5. Οι υποδομές, οι εγκαταστάσεις, τα περιουσιακά στοιχεία και οι πόροι των αποδεκτών με συμμετοχή σε δράση που χρησιμοποιούνται για τους σκοπούς δράσης στηριζόμενης από το μέσο βρίσκονται στο έδαφος κράτους μέλους ή συνδεδεμένης χώρας καθ’ όλη τη διάρκεια της δράσης. 6. Το μέσο δεν υποστηρίζει οικονομικά την εντατικοποίηση των παραγωγικών ικανοτήτων για σχετικά αμυντικά προϊόντα τα οποία υπόκεινται σε περιορισμό από μη συνδεδεμένη τρίτη χώρα ή οντότητα μη συνδεδεμένης τρίτης χώρας που περιορίζει την ικανότητα των κρατών μελών να τα χρησιμοποιούν. Ο αποδέκτης καταβάλλει κάθε προσπάθεια για να διασφαλίσει ότι η δράση που χρηματοδοτείται από το μέσο θα επιτρέπει την επίτευξη αποτελεσμάτων στην Ουκρανία. Άρθρο 11 Κριτήρια ανάθεσης Κάθε υποβληθείσα από αιτούντα πρόταση αξιολογείται με βάση ένα ή περισσότερα από τα ακόλουθα κριτήρια για τη μέτρηση της συμβολής των σχετικών δράσεων στη βιομηχανική ενίσχυση που επιδιώκεται με σκοπό την προώθηση της αποδοτικότητας και της συνολικής ανταγωνιστικότητας της ΕΒΤΒΑ όσον αφορά τα σχετικά αμυντικά προϊόντα: α) αύξηση της παραγωγικής ικανότητας στην Ένωση: η συμβολή της δράσης στην αύξηση, την εντατικοποίηση ή τη δέσμευση των ικανοτήτων παραγωγής, τον εκσυγχρονισμό τους ή την επανειδίκευση και αναβάθμιση των δεξιοτήτων του σχετικού εργατικού δυναμικού· β) μείωση του χρόνου παράδοσης: η συμβολή της δράσης στην έγκαιρη ικανοποίηση της ζήτησης που εκφράζεται μέσω προμήθειας με μειωμένους χρόνους παράδοσης, μεταξύ άλλων μέσω μηχανισμών επανιεράρχησης των παραγγελιών· γ) εξάλειψη των σημείων συμφόρησης όσον αφορά τις πηγές προμηθειών και την παραγωγή: η συμβολή της δράσης στον γοργό εντοπισμό και την ταχεία και διαρκή εξάλειψη τυχόν σημείων συμφόρησης στις προμήθειες (πρώτων υλών και άλλων εισροών) ή στην παραγωγή (παραγωγική ικανότητα)· δ) ανθεκτικότητα μέσω διασυνοριακής συνεργασίας: η συμβολή της δράσης στην ανάπτυξη και την έμπρακτη εφαρμογή της διασυνοριακής συνεργασίας μεταξύ επιχειρήσεων εγκατεστημένων σε διαφορετικά κράτη μέλη ή συνδεδεμένες χώρες, στο πλαίσιο της οποίας συμμετέχουν ιδίως, σε σημαντικό βαθμό, ΜΜΕ ή επιχειρήσεις μεσαίας κεφαλαιοποίησης ως αποδέκτες, ως υπεργολάβοι ή ως άλλες επιχειρήσεις στην αλυσίδα εφοδιασμού· ε) στήριξη προμήθειας: απόδειξη, από τους αιτούντες, της σχέσης μεταξύ της δράσης και των νέων παραγγελιών που προκύπτουν από την κοινή προμήθεια σχετικών αμυντικών προϊόντων από τουλάχιστον τρία κράτη μέλη ή συνδεδεμένες χώρες, ιδίως εάν η προμήθεια πραγματοποιείται σε πλαίσιο της Ένωσης· στ) η ποιότητα του σχεδίου υλοποίησης της δράσης, μεταξύ άλλων όσον αφορά τις διαδικασίες και την παρακολούθησή της. Η Επιτροπή, μέσω εκτελεστικών πράξεων, διαθέτει τη χρηματοδότηση δυνάμει του παρόντος κανονισμού. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 16 παράγραφος 3. Άρθρο 12 Πρόγραμμα εργασίας 1. Το μέσο εφαρμόζεται μέσω προγράμματος εργασίας όπως αναφέρεται στο άρθρο 110 του δημοσιονομικού κανονισμού. Το πρόγραμμα εργασίας καθορίζει, κατά περίπτωση, το συνολικό ποσό που προορίζεται για συνδυαστικές πράξεις. 2. Το πρόγραμμα εργασίας καθορίζει τις χρηματοδοτικές προτεραιότητες λαμβάνοντας υπόψη το έργο της ειδικής ομάδας για τις κοινές προμήθειες στον τομέα της άμυνας. 3. Η Επιτροπή εγκρίνει, μέσω εκτελεστικής πράξης, το πρόγραμμα εργασίας που αναφέρεται στην παράγραφο 1 του παρόντος άρθρου. Η εν λόγω εκτελεστική πράξη εκδίδεται σύμφωνα με τη διαδικασία εξέτασης που αναφέρεται στο άρθρο 16 παράγραφος 3. ΚΕΦΑΛΑΙΟ IΙΙ ΑΣΦΑΛΕΙΑ ΤΟΥ ΕΦΟΔΙΑΣΜΟΥ Άρθρο 13 Επιτάχυνση της διαδικασίας αδειοδότησης για την έγκαιρη διαθεσιμότητα και προμήθεια σχετικών αμυντικών προϊόντων 1. Τα κράτη μέλη διασφαλίζουν ότι οι διοικητικές αιτήσεις που σχετίζονται με τον σχεδιασμό, την κατασκευή και τη λειτουργία των εγκαταστάσεων παραγωγής, τη μεταφορά εισροών εντός της Ένωσης, καθώς και τον χαρακτηρισμό και την πιστοποίηση των τελικών προϊόντων, διεκπεραιώνονται εγκαίρως και με αποτελεσματικό τρόπο. Για τον σκοπό αυτόν, όλες οι οικείες εθνικές αρχές μεριμνούν ώστε οι αιτήσεις αυτές να τυγχάνουν του ταχύτερου δυνατού από νομικής απόψεως χειρισμού. 2. Τα κράτη μέλη διασφαλίζουν ότι, κατά τη διαδικασία σχεδιασμού και αδειοδότησης, δίνεται προτεραιότητα στην κατασκευή και λειτουργία εργοστασίων και εγκαταστάσεων για την παραγωγή σχετικών αμυντικών προϊόντων κατά τη στάθμιση έννομων συμφερόντων στη συγκεκριμένη περίπτωση. Άρθρο 14 Διευκόλυνση των κοινών προμηθειών κατά τη διάρκεια της κρίσης εφοδιασμού με πυρομαχικά 1. Όταν τουλάχιστον δύο κράτη μέλη συνάπτουν συμφωνία για την από κοινού προμήθεια σχετικών αμυντικών προϊόντων και όταν η εξαιρετικά επείγουσα ανάγκη που απορρέει από την κρίση λόγω του επιθετικού πολέμου της Ρωσίας κατά της Ουκρανίας εμποδίζει τη χρήση οποιασδήποτε από τις διαδικασίες που προβλέπονται στην οδηγία 2009/81/ΕΚ για την σύναψη συμφωνίας-πλαισίου, μπορούν να εφαρμόζονται οι κανόνες που προβλέπονται στο παρόν άρθρο. 2. Κατά παρέκκλιση από το άρθρο 29 παράγραφος 2 δεύτερο εδάφιο της οδηγίας 2009/81/ΕΚ, η αναθέτουσα αρχή / ο αναθέτων φορέας μπορεί να τροποποιήσει υφιστάμενη συμφωνία-πλαίσιο που έχει συναφθεί κατόπιν μιας από τις διαδικασίες που προβλέπονται στο άρθρο 25 της εν λόγω οδηγίας, ώστε οι διατάξεις της να μπορούν να εφαρμόζονται σε αναθέτουσες αρχές / αναθέτοντες φορείς που δεν είναι αρχικά συμβαλλόμενα μέρη της συμφωνίας-πλαισίου. 3. Κατά παρέκκλιση από το άρθρο 29 παράγραφος 2 τρίτο εδάφιο της οδηγίας 2009/81/ΕΚ, η αναθέτουσα αρχή / αναθέτων φορέας μπορεί να επιφέρει ουσιαστικές τροποποιήσεις στις ποσότητες που καθορίζονται σε υφιστάμενη συμφωνία-πλαίσιο, εφόσον αυτό είναι απολύτως αναγκαίο για την εφαρμογή της παραγράφου 2 του παρόντος άρθρου. Όταν οι ποσότητες που καθορίζονται σε υφιστάμενη συμφωνία-πλαίσιο τροποποιούνται ουσιαστικά σύμφωνα με την παρούσα παράγραφο, παρέχεται σε οποιονδήποτε οικονομικό φορέα πληροί τους όρους της αναθέτουσας αρχής / του αναθέτοντος φορέα οι οποίοι έχουν καθοριστεί εξαρχής στη διαδικασία δημόσιας σύμβασης για τη συμφωνία-πλαίσιο, συμπεριλαμβανομένων απαιτήσεων ποιοτικής επιλογής όπως αναφέρονται στα άρθρο 39 έως 46 της οδηγίας 2009/81/ΕΚ, η δυνατότητα να προσχωρήσει στην εν λόγω συμφωνία-πλαίσιο. Η αναθέτουσα αρχή / ο αναθέτων φορέας παρέχει τη συγκεκριμένη δυνατότητα, μέσω ειδικής προκήρυξης που δημοσιεύεται στην Επίσημη Εφημερίδα της Ευρωπαϊκής Ένωσης. 4. Η αρχή της μη διάκρισης εφαρμόζεται στις συμφωνίες-πλαίσιο που αναφέρονται στις παραγράφους 2 και 3 όσον αφορά τις πρόσθετες ποσότητες, και ιδίως στις σχέσεις μεταξύ των αναθετουσών αρχών / των αναθετόντων φορέων των κρατών μελών που αναφέρονται στην παράγραφο 1. 5. Οι αναθέτουσες αρχές / αναθέτοντες φορείς που τροποποιούν σύμβαση στις περιπτώσεις που αναφέρονται στις παραγράφους 2 και 3 του παρόντος άρθρου δημοσιεύουν σχετική προκήρυξη στην Επίσημη Εφημερίδα της Ευρωπαϊκής Ένωσης. Οι προκηρύξεις αυτές δημοσιεύονται σύμφωνα με το άρθρο 32 της οδηγίας 2009/81/ΕΚ. 6. Οι αναθέτουσες αρχές / αναθέτοντες φορείς δεν δύνανται να χρησιμοποιούν το παρόν άρθρο καταχρηστικώς ή κατά τρόπο που να εμποδίζει, να περιορίζει ή να στρεβλώνει τον ανταγωνισμό. 7. Οι τροποποιήσεις που εισάγονται στις συμφωνίες-πλαίσιο δυνάμει του παρόντος άρθρου συνομολογούνται έως τις 30 Ιουνίου 2025. ΚΕΦΑΛΑΙΟ ΙV ΕΙΔΙΚΕΣ ΔΙΑΤΑΞΕΙΣ ΠΟΥ ΕΦΑΡΜΟΖΟΝΤΑΙ ΣΤΗΝ ΠΡΟΣΒΑΣΗ ΣΕ ΧΡΗΜΑΤΟΔΟΤΗΣΗ Άρθρο 15 Ταμείο Εντατικοποίησης (Ramp-up Fund) 1. Για τη μόχλευση, τον μετριασμό των κινδύνων και την επιτάχυνση των επενδύσεων που απαιτούνται για την αύξηση της παραγωγικής ικανότητας, μπορεί να δημιουργηθεί συνδυαστικός μηχανισμός που θα προσφέρει δανειακές διευκολύνσεις ("Ταμείο Εντατικοποίησης"). 2. Οι ειδικοί στόχοι που επιδιώκονται από το Ταμείο Εντατικοποίησης είναι οι ακόλουθοι: α) βελτίωση του αποτελέσματος μόχλευσης των δαπανών από τον προϋπολογισμό της Ένωσης και επίτευξη μεγαλύτερου πολλαπλασιαστικού αποτελέσματος όσον αφορά την προσέλκυση χρηματοδότησης από τον ιδιωτικό τομέα· β) παροχή στήριξης σε επιχειρήσεις που αντιμετωπίζουν δυσκολίες όσον αφορά την πρόσβαση σε χρηματοδότηση και αντιμετώπιση της ανάγκης υποστήριξης της ανθεκτικότητας της αμυντικής βιομηχανίας της Ένωσης· γ) επιτάχυνση των επενδύσεων στον τομέα της κατασκευής σχετικών αμυντικών προϊόντων και μόχλευση χρηματοδότησης τόσο από τον δημόσιο όσο και από τον ιδιωτικό τομέα, με παράλληλη αύξηση της ασφάλειας εφοδιασμού για ολόκληρη την αξιακή αλυσίδα της αμυντικής βιομηχανίας της Ένωσης· δ) βελτίωση της πρόσβασης σε χρηματοδότηση για επενδύσεις που σχετίζονται με τις δραστηριότητες που αναφέρονται στο άρθρο 8 παράγραφος 3 στοιχεία α) έως ε). ΚΕΦΑΛΑΙΟ V ΤΕΛΙΚΕΣ ΔΙΑΤΑΞΕΙΣ Άρθρο 16 Διαδικασία επιτροπής 1. Η Επιτροπή επικουρείται από επιτροπή. Η εν λόγω επιτροπή είναι επιτροπή κατά την έννοια του κανονισμού (ΕΕ) αριθ. 182/2011. 2. Ο ΕΟΑ καλείται να συμβάλλει με τις απόψεις και την εμπειρογνωσία του στην επιτροπή ως παρατηρητής. Η ΕΥΕΔ καλείται επίσης να προσφέρει βοήθεια στις εργασίες της επιτροπής. 3. Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011. Εάν η επιτροπή δεν διατυπώσει γνώμη, η Επιτροπή δεν εκδίδει το σχέδιο εκτελεστικής πράξης, και εφαρμόζεται το άρθρο 5 παράγραφος 4 τρίτο εδάφιο του κανονισμού (ΕΕ) αριθ. 182/2011. Άρθρο 17 Ασφάλεια των πληροφοριών 1. Η Επιτροπή προστατεύει τις διαβαθμισμένες πληροφορίες που λαμβάνει σε σχέση με την εφαρμογή του παρόντος κανονισμού σύμφωνα με τους κανόνες ασφαλείας που ορίζονται στην απόφαση (ΕΕ, Ευρατόμ) 2015/444 της Επιτροπής . 2. Η Επιτροπή κάνει χρήση των υφιστάμενων ή δημιουργούμενων ασφαλών συστημάτων ανταλλαγής πληροφοριών, προκειμένου να διευκολύνει την ανταλλαγή ευαίσθητων και διαβαθμισμένων πληροφοριών μεταξύ της Επιτροπής, του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας, του ΕΟΑ και των κρατών μελών και, κατά περίπτωση, με τις οντότητες που υπόκεινται στα μέτρα που ορίζονται στον παρόντα κανονισμό. Το εν λόγω σύστημα λαμβάνει υπόψη τις ρυθμίσεις των κρατών μελών περί εθνικής ασφάλειας. Άρθρο 18 Απόρρητο και επεξεργασία πληροφοριών 1. Οι πληροφορίες που λαμβάνονται κατ’ εφαρμογή του παρόντος κανονισμού χρησιμοποιούνται μόνο για τον σκοπό για τον οποίον ζητήθηκαν. 2. Τα κράτη μέλη και η Επιτροπή διασφαλίζουν την προστασία του εμπορικού και του επιχειρηματικού απορρήτου και άλλων ευαίσθητων και διαβαθμισμένων πληροφοριών που αποκτώνται και παράγονται κατ’ εφαρμογή του παρόντος κανονισμού, σύμφωνα με το ενωσιακό δίκαιο και το αντίστοιχο εθνικό δίκαιο. 3. Τα κράτη μέλη και η Επιτροπή διασφαλίζουν ότι οι διαβαθμισμένες πληροφορίες που παρέχονται ή ανταλλάσσονται δυνάμει του παρόντος κανονισμού δεν λαμβάνουν κατώτερη διαβάθμιση ούτε αποχαρακτηρίζονται χωρίς την προηγούμενη γραπτή συναίνεση της πηγής προέλευσης. 4. Η Επιτροπή δεν ανταλλάσσει πληροφορίες κατά τρόπο που μπορεί να οδηγήσει στην ταυτοποίηση οντότητας όταν η ανταλλαγή των πληροφοριών έχει ως αποτέλεσμα πιθανή εμπορική ζημία ή βλάβη της φήμης της εν λόγω οντότητας ή αποκάλυψη τυχόν εμπορικών απορρήτων. Άρθρο 19 Προστασία δεδομένων προσωπικού χαρακτήρα 1. Ο παρών κανονισμός δεν θίγει τις υποχρεώσεις των κρατών μελών όσον αφορά την επεξεργασία δεδομένων προσωπικού χαρακτήρα δυνάμει του κανονισμού (ΕΕ) 2016/679 του Ευρωπαϊκού Κοινοβουλίου και του Συμβουλίου και της οδηγίας 2002/58/ΕΚ του Ευρωπαϊκού Κοινοβουλίου και του Συμβουλίου , ούτε τις υποχρεώσεις της Επιτροπής και, κατά περίπτωση, άλλων θεσμικών και λοιπών οργάνων και οργανισμών της Ένωσης σχετικά με την επεξεργασία δεδομένων προσωπικού χαρακτήρα δυνάμει του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου , κατά την άσκηση των αρμοδιοτήτων τους. 2. Τα δεδομένα προσωπικού χαρακτήρα δεν υποβάλλονται σε επεξεργασία ούτε κοινοποιούνται, εκτός εάν αυτό είναι απολύτως αναγκαίο για τους σκοπούς του παρόντος κανονισμού. Σ’ αυτές τις περιπτώσεις, εφαρμόζονται, κατά περίπτωση, οι κανονισμοί (ΕΕ) 2016/679 και (ΕΕ) 2018/1725. 3. Όταν η επεξεργασία δεδομένων προσωπικού χαρακτήρα δεν είναι απολύτως αναγκαία για την εφαρμογή των μηχανισμών που θεσπίζονται στον παρόντα κανονισμό, τα δεδομένα προσωπικού χαρακτήρα καθίστανται ανώνυμα κατά τρόπο ώστε να μην είναι δυνατή η εξακρίβωση της ταυτότητας του υποκειμένου των δεδομένων. Άρθρο 20 Έλεγχοι Οι έλεγχοι σχετικά με τη χρήση της συνεισφοράς της Ένωσης οι οποίοι διενεργούνται από πρόσωπα ή οντότητες, συμπεριλαμβανομένων προσώπων ή οντοτήτων άλλων από εκείνων που ενεργούν κατ’ εντολή θεσμικών οργάνων, φορέων, υπηρεσιών ή οργανισμών της Ένωσης, αποτελούν τη βάση της συνολικής εξασφάλισης σύμφωνα με το άρθρο 127 του δημοσιονομικού κανονισμού. Το Ελεγκτικό Συνέδριο ελέγχει τους λογαριασμούς του συνόλου των εσόδων και των δαπανών της Ένωσης σύμφωνα με το άρθρο 287 ΣΛΕΕ. Άρθρο 21 Προστασία των οικονομικών συμφερόντων της Ένωσης Όταν συνδεδεμένη χώρα συμμετέχει στο μέσο με απόφαση που εκδίδεται δυνάμει της συμφωνίας για τον Ευρωπαϊκό Οικονομικό Χώρο, η συνδεδεμένη χώρα χορηγεί τα αναγκαία δικαιώματα και την απαιτούμενη πρόσβαση στον αρμόδιο διατάκτη, στην OLAF και στο Ελεγκτικό Συνέδριο, ώστε να είναι σε θέση να ασκούν ολοκληρωμένα τις αντίστοιχες αρμοδιότητές τους. Στην περίπτωση της OLAF, στα δικαιώματα αυτά περιλαμβάνεται το δικαίωμα διενέργειας ερευνών, συμπεριλαμβανομένων επιτόπιων ελέγχων και επιθεωρήσεων, όπως προβλέπεται στον κανονισμό (ΕΕ, Ευρατόμ) αριθ. 883/2013. Άρθρο 22 Πληροφόρηση, επικοινωνία και δημοσιότητα 1. Οι αποδέκτες ενωσιακής χρηματοδότησης μνημονεύουν ρητώς την προέλευση των πόρων και εξασφαλίζουν την προβολή της ενωσιακής χρηματοδότησης, ιδίως κατά την προώθηση των δράσεων και των αποτελεσμάτων τους, παρέχοντας συνεκτική, αποτελεσματική και αναλογική στοχευμένη πληροφόρηση σε πολλαπλά ακροατήρια, συμπεριλαμβανομένων των μέσων ενημέρωσης και του κοινού. 2. Η Επιτροπή προβαίνει σε ενέργειες πληροφόρησης και επικοινωνίας σχετικά με το μέσο, τις δράσεις που λαμβάνονται δυνάμει του μέσου και τα αποτελέσματά του. 3. Οι χρηματοδοτικοί πόροι που διατίθενται στο μέσο συμβάλλουν στη θεσμική προβολή των πολιτικών προτεραιοτήτων της Ένωσης, στον βαθμό που οι εν λόγω προτεραιότητες είναι συναφείς με τους στόχους του άρθρου 4. 4. Οι χρηματοδοτικοί πόροι που διατίθενται στο μέσο μπορούν να συμβάλλουν στην οργάνωση δραστηριοτήτων διάδοσης, εκδηλώσεων εξεύρεσης εταίρων και δραστηριοτήτων ευαισθητοποίησης, ιδίως με στόχο το άνοιγμα των αλυσίδων εφοδιασμού για την προώθηση της διασυνοριακής συμμετοχής των ΜΜΕ. Άρθρο 23 Αξιολόγηση 1. Έως τις 30 Ιουνίου 2024, η Επιτροπή συντάσσει έκθεση στην οποία αξιολογεί την εφαρμογή των μέτρων που προβλέπονται στον παρόντα κανονισμό και τα αποτελέσματά τους, καθώς και τη χρησιμότητα να παραταθεί η εφαρμογή τους και να προβλεφθεί η χρηματοδότησή τους, ιδίως όσον αφορά την εξέλιξη του πλαισίου ασφάλειας. Η έκθεση αξιολόγησης βασίζεται σε διαβουλεύσεις με τα κράτη μέλη και τα κύρια ενδιαφερόμενα μέρη και κοινοποιείται στο Ευρωπαϊκό Κοινοβούλιο και στο Συμβούλιο. 2. Λαμβάνοντας υπόψη την έκθεση αξιολόγησης, η Επιτροπή μπορεί να υποβάλει προτάσεις για τυχόν κατάλληλες τροποποιήσεις του παρόντος κανονισμού, ιδίως προκειμένου να συνεχιστεί η αντιμετώπιση τυχόν κινδύνων που εξακολουθούν να υφίστανται σε σχέση με τον εφοδιασμό των σχετικών αμυντικών προϊόντων. Άρθρο 24 Έναρξη ισχύος και εφαρμογή Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός εφαρμόζεται έως τις 30 Ιουνίου 2025. Αυτό δεν επηρεάζει τη συνέχιση ή την τροποποίηση δράσεων που έχουν δρομολογηθεί δυνάμει του παρόντος κανονισμού, ή τυχόν δράσεις που είναι αναγκαίες για την προστασία των οικονομικών συμφερόντων της Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Ιουλίου 2023. Για το Ευρωπαϊκό Κοινοβούλιο H Πρόεδρος R. METSOLA Για το Συμβούλιο Ο Πρόεδρος P. NAVARRO RÍOS